KAUALA LUMPUR - Pengumuman Kementerian Wilayah Persekutuan mahu mengambil tindakan tegas ke atas pemberi dan peminta sedekah di ibu negara mendapat reaksi negatif aktivis-aktivis gelandangan.

Sebuah kumpulan yang giat membantu gelandangan di ibu negara, Dapur Jalanan Kuala Lumpur mendakwa, pendekatan yang mahu diguna pakai Kementerian Wilayah Persekutuan itu melampau dan tidak berperikemanusiaan.

"Dapur Jalanan Kuala Lumpur mengecam sekeras-kerasnya kenyataan tidak masuk akal tersebut. Kami beranggapan kenyataan itu satu pendekatan psikologi kepada orang awam bahawa isu miskin bandar adalah masalah individu itu sendiri.

"Jabatan Kebajikan Masyarakat dan Dewan Bandaraya Kuala Lumpur (DBKL) telah menyalahgunakan kuasa mereka apabila menangkap dan menahan golongan miskin tersebut seperti penjenayah," dakwa kumpulan itu dalam satu kenyataan hari ini.

Dakwa kenyataan itu, fenomena gelandangan disebabkan struktur ekonomi dan sosial menyisihkan golongan miskin bandar gara-gara terlalu taksub kepada kecantikan material dan cuba menyembunyikan kekurangan itu daripada dunia.

"Dimanakah sifat keperimanusiaan. Buat kajian menyeluruh sebelum sebarang tindakan gopoh untuk mencantikkan dan Kuala Lumpur dijalankan. Hentikan operasi yang tidak berperikemanusiaan itu serta merta," tegas kumpulan itu.

Media semalam melaporkan, selain mengambil tindakan terhadap pengemis, Kementerian Wilayah Persekutuan juga akan mendenda pemberi sedekah di sekitar kawasan Bukit Bintang.

Menterinya, Datuk Seri Tengku Adnan Tengku Mansor dipetik berkata, keputusan itu diambil berdasarkan mesyuarat bersama-sama agensi di bawah kementeriannya dua hari lalu bertujuan tidak menggalakkan orang ramai memberi sedekah kepada pengemis.

Jelasnya, langkah itu diambil bagi membersihkan kawasan tersebut daripada peminta sedekah terutamanya di pusat beli-belah Lot 10 dan Pavilion. - mynewshub.my

&nbsp;