SEREMBAN - Pengunjung di Hospital Tuanku Jaafar (HTJ) kesal apabila ruang parkir yang disediakan untuk pelawat dimonopoli kereta milik kakitangan hospital.

Tinjauan Sinar Harian ke bangunan baharu parkir kereta lima tingkat kelmarin mendapati, tempat letak kereta untuk pelawat termasuk aras yang tidak berbumbung penuh, sedangkan ruang parkir khas yang disediakan untuk kakitangan hospital kosong.

Apa yang menghairankan, sudahlah parkir pengunjung ‘disonglap’ oleh kakitangan hospital, tempat khas mereka pula dikawal ketat oleh pengawal keselamatan dan dilengkapi dengan besi pengadang.

Ini menunjukkan hanya orang tertentu seperti kakitangan sahaja yang boleh akses ke tempat parkir berkenaan.

Salah seorang pengunjung hospital, Sham Abdul Latif, 40, berkata, dia terpaksa berlegar-legar di aras 2 selama 30 minit untuk mendapatkan parkir.

Menurutnya, parkir baharu yang kononnya boleh memuatkan lebih 1,000 kereta dalam masa sehari sebenarnya dimonopoli oleh kakitangan hospital sendiri.

“Sudahlah parkir lama penuh, di bangunan baharu ini juga tidak dapat parkir. Bukan disebabkan ruangnya penuh dengan kereta, tetapi ruang kosong yang ditempatkan untuk kakitangan tidak boleh digunakan oleh orang awam, namun parkir awam digunakan kakitangan.

“Saya mendesak, sekiranya kakitangan tidak mahu meletakkan kenderaan mereka di ruang yang disediakan, lebih baik tempat itu dibuka kepada orang awam,” katanya.

Menurutnya, dia mengharapkan sesuatu yang lebih baik apabila bangunan parkir lima tingkat ini dibuka, namun perkara sebaliknya berlaku.

Seorang pesakit, Faez Abdul, 40, dari Seremban pula berkata, ketika dia mahu pulang selepas menerima rawatan Rabu lalu, kelihatan ramai jururawat yang parkir di bahagian pelawat, sedangkan ruang kakitangan kosong.

“Saya berasa sangat pelik, mengapa mereka tidak parkir di tempat kakitangan sedangkan kawasan itu kosong.

“Pesakit seperti saya ini pula yang terpaksa berlegar-legar mencari parkir, kalau tidak mahu guna, baik buka kepada orang awam,” katanya.

Sementara itu, Pengarah HTJ, Datuk Dr Jaafar Che Mat ketika dihubungi berkata, bangunan tersebut belum berfungsi sepenuhnya.

Katanya, ruang khas yang disediakan untuk kakitangan hospital itu bukanlah kepada semua kakitangan, sebaliknya hanya diberikan bagi kakitangan yang bekerja di Kompleks Wanita, Ibu dan Kanak-Kanak sahaja, selain ketua jabatan dan doktor pakar.

“Oleh kerana bukan semua kakitangan diberi keistimewaan meletakkan kereta mereka di ruang yang disediakan, pekerja kita terpaksa parkir di mana-mana ruang parkir yang ada termasuklah bahagian bawah di hujung HTJ ini.

“Walau bagaimanapun, pihak pengurusan juga prihatin dengan kemudahan parkir bagi golongan Orang Kurang Upaya dan ibu mengandung, di mana kita memberi keistimewaan kepada mereka untuk parkir di bahagian aras P1, selain diberi kebenaran untuk parkir di situ sepenuhnya.

“P1 pada asalnya adalah hanya untuk kakitangan sahaja, namun kita membukanya kepada orang awam,” katanya.

Katanya, orang ramai juga dinasihatkan supaya meletakkan kenderaan mereka di kawasan lapang di bawah HTJ ini kerana masih ada banyak ruang parkir di situ. - Sinar Harian