<p style="text-align: justify;">DHAKA - Pasukan penyelamat menemui sekurang-kurangnya 29 mayat sehari selepas sebuah feri karam di dalam sebatang sungai ketika ribut di tengah Bangladesh manakala polis menganggarkan lebih 100 mangsa masih hilang, kata pihak berkuasa semalam.</p>
<p style="text-align: justify;">Anggota-anggota penyelam bertungkus-lumus mencari mayat di dalam feri M.V. Miraj-4 yang karam akibat dilanda ombak besar.</p>
<p style="text-align: justify;">Sejumlah mangsa terselamat pula menyalahkan kapten feri itu kerana enggan mencari perlindungan daripada ribut yang akan melanda mereka.</p>
<p style="text-align: justify;">Dalam pada itu, pihak berkuasa turut melancarkan siasatan sama ada feri tersebut membawa terlalu ramai penumpang semasa kejadian.</p>
<p style="text-align: justify;">"Langit bertukar gelap manakala berpuluh-puluh penumpang merayu kepada kapten itu supaya mengemudi feri MV Miraz ke tebing terdekat selepas kami melihat ribut akan melanda," kata seorang mangsa terselamat, Mohammad Ali.</p>
<p style="text-align: justify;">"Namun, dia tidak mempedulikan rayuan kami," tambahnya.</p>
<p style="text-align: justify;">Menurutnya, ribut tersebut mencetuskan tiga ombak gergasi.</p>
<p style="text-align: justify;">"Feri itu condong dan tenggelam selepas dilanggar ombak ketiga," ujarnya.</p>
<p style="text-align: justify;">Dalam perkembangan berkaitan, beberapa pegawai berkata, sebanyak 200 hingga 350 orang dipercayai berada di dalam feri sepanjang 30 meter itu ketika ia tenggelam ke dasar Sungai Meghna tengah hari kelmarin.</p>
<p style="text-align: justify;">"Kemalangan ini berlaku di daerah Munshiganj, sekitar 50 kilometer ke selatan ibu kota Bangladesh, Dhaka," kata seorang pegawai daerah, Saiful Hasan.</p>
<p style="text-align: justify;">Feri tersebut berlayar dari Dhaka menuju ke daerah Shariatpur sebelum tenggelam dipukul ombak.</p>
<p style="text-align: justify;">Pegawai polis tempatan, Ferdous Ahmed mengesahkan bahawa sekurang-kurangnya dua wanita dan seorang kanak-kanak merupakan antara mangsa yang terkorban.</p>
<p style="text-align: justify;">"Kira-kira 20 hingga 30 orang berjaya berenang ke tebing selepas feri itu karam," kata Ferdous.</p>
<p style="text-align: justify;">Sementara itu, pihak berkuasa menyatakan, sebuah kapal penyelamat tiba di lokasi kejadian manakala sepasukan penyelam telah mengesan feri tersebut dan cuba mengeluarkan mayat-mayat yang terperangkap.</p>
<p style="text-align: justify;">"Saya bimbang banyak mayat masih terperangkap di dalam feri tersebut," kata seorang pegawai bomba, Nurul Alam.</p>
<p style="text-align: justify;">Menurutnya, keadaan sungai yang lebar dan dalam di samping arus deras menyebabkan usaha menyelamat menjadi sukar.</p>
<p style="text-align: justify;">Sebuah kren gergasi turut digunakan untuk cuba mengapungkan feri karam tersebut. - AFP</p>