KUALA LUMPUR - Jabatan Kemajuan Islam Malaysia (Jakim) menasihatkan umat Islam supaya memilih hotel atau premis makanan yang menawarkan buffet Ramadan yang diperakui halal oleh Jakim atau Jabatan Agama Islam Negeri (JAIN).

Ketua Pengarahnya Datuk Othman Mustapha berkata, hotel atau premis seperti restoran dan gerai makanan yang mendapat pengiktirafan halal yang sah telah diperiksa dan dijamin pematuhan halal.

“Gunakan kuasa sebagai pengguna dalam memilih premis untuk tujuan berbuka puasa kerana premis yang menawarkan promosi buffet Ramadan dan telah mendapat pensijilan halal pastinya telah diperiksa dan dijamin pematuhan halalnya.

“Ini untuk mengelakkan daripada perkara yang was-was,” katanya melalui satu kenyataan media hari ini.

Othman dalam pada itu memberi peringatan kepada hotel dan premis makanan yang ingin mengadakan promosi buffet Ramadan supaya tidak sewenang-wenangnya menggunakan ungkapan halal jika tidak memilik sijil halal daripada Jakim atau JAIN.

Katanya, Jakim akan mengadakan pemantauan dan penguatkuasaan ke atas restoran, premis makanan dan hotel yang mengadakan promosi-promosi berbuka puasa untuk tujuan itu.

Manakala, katanya, premis atau hotel yang telah mempunyai sijil halal yang sah dinasihati supaya sentiasa mematuhi piawaian yang telah ditetapkan kerana pemantauan dan penguatkuasaan berterusan akan dijalankan.

“Sekiranya didapati mereka tidak lagi mematuhi piawaian pensijilan halal yang ditetapkan, tindakan undang-undang juga boleh dikenakan ke atas mereka tanpa kompromi,” katanya.

Menurut beliau, mereka yang bersalah boleh dikenakan tindakan di bawah Akta Perihal Dagangan (APD) 2011, Perintah Perihal Dagangan (Takrif Halal) dan (Perakuan dan Penandaan Halal) 2011.

Beliau bagaimanapun memaklumkan, kesedaran pengusaha restoran dan hotel terhadap kepentingan mendapatkan sijil halal telah meningkat sejak tahun 2010.

Jelasnya, Jakim menerima banyak permohonan pengesahan sijil halal Malaysia daripada pengusaha sebelum Ramadan kerana masing-masing berhasrat untuk mengadakan promosi buffet Ramadhan.

“Sejak tahun 2010 hingga Jun 2014, sebanyak 2,860 permohonan telah diterima daripada premis makanan, restoran dan dapur hotel. Daripada jumlah tersebut, sebanyak 2,151 telah mendapat sijil pengesahan halal dan 358 lagi dalam tindakan pensijilan halal.

“Dalam masa sama, sebanyak 351 permohonan gagal atas faktor tidak menepati piawaian pensijilan halal Malaysia seperti ramuan kritikal yang tidak mempunyai sijil halal, masalah kebersihan, premis yang menyediakan menu tidak halal dan apa-apa yang diputuskan oleh Panel Pengesahan Halal Malaysia,” katanya.

Maklumat-maklumat premis makanan, restoran atau hotel yang telah mempunyai sijil pengesahan halal boleh didapati melalui direktori halal Malaysia di www.halal.gov.my. - mynewshub.my