JULAU - Majlis Penasihat 1Malaysia Sarawak (1MSAC) sedang mengkaji satu sistem, selain alat pemadam api untuk membantu penghuni rumah panjang di pedalaman negeri ini memadam kebakaran dengan serta-merta.

Pengerusinya Datuk Joseph Salang berkata pihaknya kini sedang bekerjasama dengan seorang jurutera yang juga pensyarah sebuah universiti untuk mencari alternatif lebih baik.

"Alat pemadam api yang biasa mempunyai kelemahan sendiri seperti jangka hayat, keperluan untuk diservis secara berkala dan ia juga perlu digunakan terlalu dekat dengan api.

"Oleh itu, ia tidak begitu praktikal tetapi ia adalah lebih baik jika dibandingkan dengan jarak balai Bomba dan Penyelamat yang terdekat," katanya kepada Bernama selepas merasmikan kursus pengurusan krisis yang dihadiri kira-kira 90 pegawai dan anggota Sukarelawan Malaysia (Rela) dari Kanowit, Julau dan daerah Pakan di sini malam tadi.

Mengenai sistem baharu itu, Salang berkata pihaknya mencadangkan sebuah pam air mudah alih bersama tangki air besar yang sesuai, mudah serta cepat untuk beroperasi.

"Apabila sistem seperti itu diperoleh, kami berharap untuk mengesyorkan kepada Kementerian Pembangunan Luar Bandar dan Wilayah sebagai pilihan yang lebih baik untuk melawan kebakaran di rumah panjang atau luar bandar," katanya.

Terdahulu, ketika berucap dalam majlis berasingan, Salang mencadangkan pasukan Rela daerah masing-masing membentuk sub-platun di rumah panjang yang terletak di kawasan pedalaman.

"Anggota Rela perlu diberikan kursus tentang bagaimana untuk memadam kebakaran di rumah panjang atau belukar, bagaimana untuk melakukan operasi mencari dan menyelamat, mengawal orang ramai, teknik menyelamat yang mudah dan tahu apa yang perlu dilakukan apabila menghadapi bencana alam seperti banjir," katanya.

Beliau juga percaya dengan kehadiran anggota berkenaan, ia dapat membantu mengurangkan kos kerugian harta benda apabila berlaku kebakaran.

Salang turut memuji anggota Rela yang sentiasa dedikasi memberikan khidmat kepada masyarakat tanpa mengira latar belakang politik, kaum atau agama. - BERNAMA