GEORGETOWN - Timbalan Menteri Pembangunan Wanita, Keluarga dan Masyarakat Datin Paduka Chew Mei Fun menyeru orang ramai menyertai Jabatan Kebajikan Malaysia (JKM).

Beliau berkata kementerian kini dalam proses pengambilan pegawai JKM dan menggalakkan masyarakat berbilang kaum memohon menyertai pasukan kebajikan itu.

"Kami menggalakkan lebih ramai orang daripada pelbagai kaum untuk menjadi pegawai JKM dan ingin melihat mereka menjadi sebahagian daripada kami terutama dalam bidang pekerja sosial, kaunseling dan sains sosial," katanya kepada pemberita selepas dialog bersama wakil wanita badan bukan kerajaan di sini hari ini.

Chew berkata dialog itu bertujuan mendengar masalah yang dihadapi NGO dalam menganjurkan program kekeluargaan, memberi maklumat terkini program yang dianjur pihak kementerian serta menggalakkan mereka memohon dana agar lebih banyak program dapat dijalankan.

"Bagi tiga bulan pertama tahun ini, kementerian melalui JKM Pulau Pinang telah memberi bantuan kepada 23,084 kes membabitkan RM12,599,950 membabitkan kanak-kanak, orang tua, elaun pekerja cacat, bantuan pesakit orang kurang upaya (OKU) terlantar dan bantuan OKU tidak bekerja," katanya. - BERNAMA