Sejak kelmarin, tersebar mesej menerusi WhatsApp kononnya kakitangan awam bakal mendapat bonus sempena Aidilfitri ini.

Mesej tersebut yang didakwa diumumkan Setiausaha Agung Kongres Kesatuan Pekerja-Pekerja Dalam Perkhidmatan Awam (Cuepacs) berbunyi:

<strong>"Tahniah kepada penjawat awam. Petang tadi mesyuarat kabinet telah meluluskan bonus sempena Aidilfitri.. tetapi hal </strong><strong>ini tidak akan disebarkan melalui media kerana bonus ini akan terus dikreditkan ke acc bank gaji pada 15/07/2014".</strong>

Sudah pasti, penjawat awam (dan isteri mereka) gembira sebaik menerima mesej ini.

Malangnya, mesej ini adalah 'gurauan' dilakukan pihak tidak bertanggung jawab semata-mata.

Presiden Cuepacs, Azih Muda memberitahu akhbar Sinar Harian, pihaknya tidak pernah mengeluarkan kenyataan berhubung pemberian bonus ini sebagaimana yang disebarkan.

Justeru Cuepacs meminta pihak berkuasa menyiasat pihak tidak bertanggung jawab yang melakukannya kerana ia boleh menyebabkan gangguan kepada penjawat awam.

Bagaimanapun pada masa sama, Cuepacs menggesa kerajaan agar mempertimbangkan pengagihan bonus kepada penjawat awam sempena Ramadan dan Aidilfitri ini bagi mengurangkan beban kewangan dihadapi mereka.

Azih berkata, pemberian tersebut sememangnya menjadi harapan penjawat awam kerana ada di kalangan mereka tidak mempunyai wang yang cukup untuk menyambut Syawal.<strong> #mynewshub</strong>

<strong>Oleh: REM RAMZI</strong>
<strong>Sumber: SINAR HARIAN</strong>