KUALA LUMPUR - Kerjasama Pertubuhan Islam (OIC) digesa memainkan peranan untuk menyelesaikan konflik berdarah yang sedang berlaku di Iraq.

Presiden Pertubuhan IKRAM Malaysia (IKRAM), Dr. Mohd. Parid Sheikh Ahmad berkata, OIC tidak boleh mengabaikan tangggungjawab memelihara kesatuan umat Islam negara itu.

"IKRAM menyeru warga antarabangsa khususnya OIC untuk berusaha menyatukan pihak-pihak yang bertelagah bagi menyelesaikan konflik yang berlaku.

"IKRAM juga menyeru semua pihak untuk memberikan sepenuh komitmen menyelesaikan konflik itu secara aman dan menghormati aspirasi rakyat Iraq bagi mengelak satu lagi tragedi kemanusiaan di rantau itu," katanya melalui satu kenyataan media hari ini.

Mohd. Parid dalam pada itu berkata, kerajaan Iraq selepas konflik itu berakhir perlu dipimpin oleh wajah-wajah baharu yang akan berusaha keras menangani perbezaan politik dan fahaman agama di negara itu.

Menurutnya, kerajaan Iraq selepas ini perlu juga memperbaiki segala kelemahan pemerintahan, ketidakadilan, penyalahgunaan kuasa dan memastikan kestabilan dan keselamatan negara.

"Rakyat dan para pemimpin Iraq juga perlu menahan diri daripada mengubah wajah konflik itu kepada konflik sektarian berdarah Sunni-Syiah," katanya.

Media semalam melaporkan kerajaan Iraq meminta bantuan Amerika Syarikat (AS) untuk melancarkan serangan udara terhadap militan Kumpulan Negara Iraq dan Jajahannya (ISIL) yang menguasai sebahagian besar kawasan di utara negara itu.

Menteri Luar Iraq, Hoshyar Zebari dipetik berkata, permintaan itu dibuat bagi melemahkan moral militan ISIL yang kini cuba menguasai kilang minyak terbesar Iraq di Baiji sejak semalam.

Jelasnya, sekutu Iraq, Iran buat masa ini tidak campur tangan dalam membantu Baghdad, tetapi tidak menolak kemungkinan Teheran akan berbuat demikian jika keadaan semakin meruncing. - mynewshub.my