KUALA TERENGGANU - Menteri Besar Terengganu Datuk Ahmad Razif Abdul Rahman hari ini mengucapkan tahniah kepada Ahmad Tirmizi Ali, qari Terengganu yang muncul johan Tilawah al-Quran Peringkat Kebangsaan malam tadi.

Ahmad Razif berkata kerajaan negeri amat berbangga dengan kemenangan anak jati Kampung Che Lijah, Dungun itu.

"Insya-Allah akan ada sesuatu untuk beliau sebagai menghargai kejayaannya," kata Ahmad Razif kepada pemberita selepas perasmian Sambutan Tiga Abad Pentadbiran Islam yang disempurnakan oleh Sultan Terengganu Sultan Mizan Zainal Abidin.

Turut berangkat ke majlis itu Sultanah Terengganu Sultanah Nur Zahirah.

Dalam tilawah al-Quran yang berlangsung di Kuantan, Pahang itu, Terengganu turut muncul johan keseluruhan selepas mengumpul markah keseluruhan 85.17 peratus. - BERNAMA