<p style="text-align: justify;">KUALA LUMPUR - Mexico dan Malaysia perlu mencari jalan untuk memperkukuh hubungan antara rakyat dengan rakyat, di samping memberi fokus terhadap usaha meningkatkan kegiatan ekonomi, kata duta besar Mexico di Malaysia Carlos Felix Corona.</p>
<p style="text-align: justify;">Beliau berkata perkara itu boleh dicapai, antara lain, dengan memupuk hubungan antara rakyat kedua-dua negara bagi meningkatkan persefahaman antara mereka sejajar dengan keadaan dunia yang bersifat global sekarang.</p>
<p style="text-align: justify;">"Saya akan kaji kemungkinan memperkenalkan program pertukaran pelajar dengan harapan mereka, sebagai pemimpin masa depan, akan menjalin ikatan persahabatan, yang kelak memberi manfaat kepada kedua-dua negara kita," katanya dalam temu bual dengan Bernama.</p>
<p style="text-align: justify;">Menurut beliau satu lagi bidang yang boleh meningkatkan hubungan antara rakyat dengan rakyat kedua-dua negara adalah pelancongan memandangkan Malaysia dan Mexico menawarkan banyak produk pelancongan unik.</p>
<p style="text-align: justify;">"Mexico sebuah negara yang kaya dengan budaya zaman silam...Mexico City, contohnya, dibina pada zaman empayar Aztec. Banyak juga pengaruh Eropah terdapat di sana," katanya.</p>
<p style="text-align: justify;">Mengenai Malaysia, Corona berkata negara Asia Tenggara ini mempunyai hubungan baik di pentas global.</p>
<p style="text-align: justify;">Katanya perkara itu dapat dilihat dalam tahap bantuan yang diberi kepada Kuala Lumpur dalam usaha mencari pesawat Malaysia Airlines MH370 yang hilang sejak 8 Mac ketika dalam penerbangan dari Kuala Lumpur ke Beijing.</p>
<p style="text-align: justify;">"Malaysia mendapat pertolongan dan kerjasama daripada pelbagai negara (untuk mengesan pesawat itu). Saya berpendapat perkara ini mencerminkan hubungan erat yang terjalin antara Malaysia dan negara lain," katanya.</p>
<p style="text-align: justify;">Corona berkata Mexico dan Malaysia juga perlu terus menjalin kesepakatan dalam pelbagai bidang, termasuk perdagangan dan pelaburan. - BERNAMA</p>