<p style="text-align: left;">KUALA LUMPUR - Polis Diraja Malaysia (PDRM) membuat keputusan menangguhkan sementara operasi cermin gelap yang dijadual dilaksanakan bersama-sama Op Warta Khas bagi memburu pesalah trafik bermula 16 Jun ini.</p>
<p style="text-align: left;">Ketua Trafik Pasukan Bukit Aman, Senior Asisten Komisioner Mohd. Fuad Abd. Latiff berkata, penangguhan itu sehingga Kementerian Pengangkutan mengumumkan keputusan kajian semula mengenai peraturan penggunaan cermin gelap di Malaysia.</p>
<p style="text-align: left;">"Pada 15 Mei lalu Cawangan Trafik Bukit Aman mengumumkan operasi penguatkuasaan pada 16 Jun 2014 yang memberi tumpuan terhadap kesalahan ops warta, cermin gelap yang melebihi kadar ketelusan diluluskan, nombor plat tidak mengikut kaedah undang-undang dan menggunakan lampu mata arah (beacon light atau stroke light) tanpa kelulusan Jabatan Pengangkutan Jalan (JPJ).</p>
<p style="text-align: left;">"Cawangan Trafik Bukit Aman bagaimanapun menangguhkan operasi cermin gelap sehingga Kementerian Pengangkutan mengumumkan keputusan kajian semula peraturan penggunaan cermin gelap yang diadakan baru-baru ini," katanya dalam satu kenyataan media hari ini.</p>
<p style="text-align: left;">Media pada 15 Mei lalu melaporkan PDRM akan melancarkan operasi besar-besaran bagi memburu pesalah trafik yang enggan menyelesaikan kira-kira 1.9 juta waran tangkap pada bulan ini atau selewat-lewatnya sebelum Ramadan ini.</p>
<p style="text-align: left;">Beliau turut memaklumkan PDRM akan mengadakan operasi bagi membanteras penggunaan nombor pendaftaran dan pemasangan cermin gelap tidak mengikut syarat bagi semua jenis kenderaan bermula 16 Jun ini.</p>
<p style="text-align: left;">Pemangku Menteri Pengangkutan, Datuk Seri Hishammuddin Tun Hussein pada 23 Mei 2014 bagaimanapun memaklumkan kerajaan akan mengkaji semula aspek penggunaan cermin gelap, termasuk peraturan sedia ada, penguatkuasaan, keselamatan dan kepenggunaan.</p>
<p style="text-align: left;">Menurut Hishammuddin, kementeriannya sedia maklum mengenai pandangan dan maklum balas rakyat yang beranggapan peraturan dan undang-undang berhubung penggunaan cermin gelap ketinggalan zaman. - mynewshub.my</p>