<p style="text-align: justify;">KUALA LUMPUR - Pelakon Intan Ladyana, 30, mengakui lebih memilih terhadap tawaran-tawaran watak yang diberikan kepadanya dalam sesebuah drama atau filem.</p>
<p style="text-align: justify;">Kata pelakon yang sudah sembilan tahun bergelar anak seni ini, dia mahu penonton melihat perkembangan bakat lakonannya melalui pelbagai karakter yang dibawa.</p>
<p style="text-align: justify;">"Saya pilih watak yang ditawarkan, kalau boleh saya tidak mahu watak yang sama sahaja dan tidak mencabar.</p>
<p style="text-align: justify;">"Saya tidak mahu peminat melihat saya dengan watak yang sama, tentu tidak bagus untuk perkembangan kerjaya saya," katanya kepada mStar Online.</p>
<p style="text-align: justify;">Tambah Intan, dia lebih gemar membawa watak yang serius berbanding watak komedi yang sering dilakonkannya.</p>
<p style="text-align: justify;">"Kalau boleh memang saya mahu watak-watak yang serius terutamanya jika filem seram biarlah seram yang serius berbanding komedi.</p>
<p style="text-align: justify;">"Sebagai pelakon sudah tentu kita inginkan watak-watak berat dan mencabar, namun kita juga sedar tidak banyak filem-filem seperti yang kita inginkan itu diterbitkan," katanya.</p>
<p style="text-align: justify;">Dalam pada itu, Intan yang terlibat dalam persembahan Teater Muzikal Destini Anak Bangsa pada Januari lalu mengakui mula meminati cabang seni tersebut.</p>
<p style="text-align: justify;">"Kepuasan terhadap berlakon teater memang lain berbanding berlakon di drama dan filem, saya akui saya mula rasa minat terhadap persembahan teater.</p>
<p style="text-align: justify;">"Kalau boleh saya mahu diberi peluang untuk beraksi di pentas teater lagi," katanya.</p>
<p style="text-align: justify;">Dalam pada itu, bercerita tentang filem Kecoh! Hantu Raya Tok Chai, Intan yang pertama kali memegang watak sebagai anggota polis mengakui ia memberi satu pengalaman yang berlainan.</p>
<p style="text-align: justify;">"Ini merupakan pertama kali saya diberi watak anggota polis dan cabaran utama adalah dari segi pemakaian seragam yang tidak boleh diambil mudah.</p>
<p style="text-align: justify;">"Namun Alhamdulillah, sepanjang penggambaran memang ada pegawai polis yang hadir dan beri bimbingan kepada kami semua," katanya.</p>
<p style="text-align: justify;">Filem genre komedi seram ini mengisahkan seorang penduduk kampung bernama Tok Chai yang membela makhluk halus iaitu Hantu Raya.</p>
<p style="text-align: justify;">Kehidupan orang kampung berubah selepas Hantu Raya milik Tok Chai mengganggu dan mencari tuan baru selepas kematian Tok Chai.</p>
<p style="text-align: justify;">Antara barisan artis yang turut membintangi filem ini adalah Saiful Apek, Bokhari, Sathia dan Allahyarham Kuswadinata.</p>
<p style="text-align: justify;">Kecoh! Hantu Raya Tok Chai akan mula ditayangkan di seluruh pawagam bermula 18 April ini. - <strong>mStar Online</strong></p>