SEREMBAN - Jabatan Kebajikan Masyarakat (JKM) Negeri Sembilan membuka akaun Tabung Haji bagi memudahkan orang ramai memberi sumbangan kepada remaja orang kurang upaya (OKU) Muhammad Firdaus Dullah, 15, yang dijumpai dalam keadaan terabai di Flat Taman Semarak, Nilai baru-baru ini.

Pengarah JKM negeri Abdullah Hanapi berkata mereka yang ingin menyumbang kepada remaja itu boleh berbuat demikian menerusi akaun Tabung Haji Muhammad Firdaus bernombor 010602000453616.

Abdullah, yang merupakan pemegang amanah akaun Tabung Haji Muhammad Firdaus, berkata beliau membuka akaun Tabung Haji untuk remaja berkenaan Jumaat.

"Setakat ini sejumlah RM13,777.70 diterima ketika orang perseorangan dan badan bukan kerajaan menziarahi remaja itu di Hospital Tuanku Jaafar Seremban (HTJS) sebelum ini," katanya di sini.

Akaun itu, katanya, dibuka untuk mengurus sumbangan yang diterima Muhammad Firdaus bagi keperluan masa depannya.

Sehubungan itu, Abdullah menggalakkan mereka yang ingin menghulurkan sumbangan kepada remaja OKU itu agar menyalurkannya menerusi akaun Tabung Haji Muhammad Firdaus.

Muhammad Firdaus dijumpai dalam keadaan menyayat hati oleh Jabatan Imigresen Negeri Sembilan di dalam sebuah bilik di Flat Semarak, Taman Semarak Fasa 2 di Nilai, Sabtu lepas.

Remaja malang itu ditemui Pengarah Imigresen Negeri Sembilan Faizal Fazri Othman ketika operasi bersepadu di kawasan flat berkenaan selepas melakukan pemeriksaan di rumah itu.

Muhammad Firdaus kini ditempatkan di HTJS untuk rawatan pemulihan. - BERNAMA