ALOR SETAR - Hotel Seri Malaysia Alor Setar di sini menyediakan sebanyak 300 bekas bubur lambuk sehari untuk diedarkan kepada orang ramai, yang merupakan program tahunan hotel itu pada bulan Ramadan sejak 20 tahun lepas.

Penolong Pengurus Eksekutif hotel itu R. Ravindran berkata pihak hotel akan menyediakan bubur itu secara percuma setiap hari sepanjang bulan Ramadan ini untuk diagihkan kepada orang ramai bermula pukul 5 petang di bawah 'Khemah Hati Nurani'.

Beliau berkata setiap hari Chef Azhar Hussin dan dua pembantu memasak bubur itu di dalam dua periuk besar menggunakan 20kg beras yang disumbangkan oleh beberapa pihak.

"Dianggarkan sebanyak 580kg beras digunakan sepanjang tempoh bulan Ramadan ini. Kerja-kerja memasak bubur ini bermula pada pukul 12 tengah hari dan akan selesai dimasak sekitar pukul 4 petang sebelum diagihkan," katanya kepada Bernama di sini.

Beliau berkata sambutan orang ramai terhadap bubur lambuk yang dihasilkan oleh hotel itu sangat luar biasa dan mereka sanggup beratur di hadapan khemah sejak 4.30 petang dan bubur lambuk itu akan habis diagihkan dalam tempoh 15 hingga 20 minit sahaja. - BERNAMA