IPOH - Mahkamah Tinggi di sini hari ini membebaskan dan melepaskan dua beradik tanpa dipanggil membela diri daripada tuduhan membunuh, empat tahun lepas.

M.Thanasegaran, 25, dan abangnya M.Devinthiran, 28, dituduh membunuh K.Perumal, 27, di hadapan rumah bernombor No. A11, Bahagian Sepong, Ladang Sungai Samak di Ulu Bernam pada 9 malam 14 Nov 2010.

Kedua-dua beradik yang bekerja sebagai buruh ladang itu didakwa mengikut Seksyen 302 Kanun Keseksaan dibaca bersama Seksyen 34 kanun sama, dan membawa hukuman mati mandatori jika sabit kesalahan.

Hakim Datuk Zainal Adzam Abdul Ghani membuat keputusan itu selepas mendapati pihak pendakwaan gagal membuktikan kes prima facie terhadap kedua-dua tertuduh.

Dalam penghakimannya, beliau berkata mahkamah mendapati pihak pendakwaan bergantung sepenuhnya kepada keterangan isteri si mati sedangkan dia adalah saksi berkepentingan.

Katanya keputusan itu juga dibuat selepas mendapati pihak pendakwaan gagal mengemukakan laporan polis yang dikatakan dibuat oleh isteri si mati, saksi utama kes berkenaan.

Dua belas saksi memberi keterangan di mahkamah sepanjang perbicaraan kes itu.

Pendakwaan dikendalikan Timbalan Pendakwa Raya Aiza Khairuddin manakala Thanasegaran dan Devinthiran diwakili peguam V.Santhiran. - BERNAMA