BESUT - Sikap acuh tak acuh dalam mengurus kebersihan persekitaran kediaman antara punca utama peningkatan ketara hampir 300 kes demam denggi di Terengganu dalam tempoh tujuh bulan pertama tahun ini berbanding tempoh sama tahun lepas.

Pengerusi Jawatankuasa Kesihatan, Pembangunan Wanita, keluarga dan Masyarakat negeri, Muhammad Pehimi Yusoff berkata sepanjang tempoh itu sebanyak 460 kes demam denggi dicatatkan berbanding 162 kes direkodkan bagi tempoh sama tahun lepas.

Katanya pemeriksaan di kediaman dan premis perniagaan oleh Jabatan Kesihatan Negeri Terengganu (JKNT) mendapati ada penduduk seolah-olah tidak risaukan ancaman 'serangga pembunuh' dengan membiarkan pembiakan nyamuk Aedes di kawasan kediaman.

"Hasil kajian kita dapati mentaliti orang ramai di negeri ini terhadap bahayanya nyamuk Aedes masih rendah.

"Ini kerana mereka berpendapat banyak kematian disebabkan oleh perkara lain seperti kemalangan, peperangan, pembunuhan atau sebagainya dan mereka sebenarnya terlupa akan nyamuk tersebut yang boleh menyebabkan seseorang maut akibat gigitannya", katanya kepada pemberita selepas melancarkan Kempen Hapuskan Tempat Pembiakan Aedes di sini hari ini.

Muhammad Pehimi berkata daripada jumlah itu, daerah Kuala Terengganu merekodkan kes demam denggi paling tinggi iaitu 334 kes diikuti Besut (28), Marang (27), Dungun (26), Kemaman (22), Hulu Terengganu (19) dan Setiu (4).

Justeru katanya, tanggapan sedemikian sepatutnya diubah kerana nyamuk Aedes sebenarnya telah menyebabkan banyak kematian dalam kalangan manusia akibat penyakit demam denggi yang dibawa oleh serangga tersebut.

Bagaimanapun, menurutnya walaupun berlaku peningkatan kes demam denggi di negeri itu, ia masih terkawal melalui operasi pembinasaan yang dilakukan oleh pasukan Jabatan Kesihatan di setiap daerah.- BERNAMA