KUANTAN - Seorang nelayan parah di lengan kanan akibat ditikam rakannya di depan sebuah kedai runcit dekat Tanjung Lumpur di sini tengah hari semalam.

Ketua Polis Daerah Kuantan ACP Abdul Aziz Salleh berkata dalam kejadian 12 tengah hari itu, mangsa, 20, berjumpa dengan rakannya untuk menyelesaikan masalah peribadi, namun tidak menyangka ia akan berakhir dengan pergaduhan.

"Mangsa cuba bertanyakan punca sebenar rakannya itu membawa mulut memburuk-burukkannya.

"Selepas hampir setengah jam berbincang untuk berbaik semula, rakan mangsa secara tiba-tiba mengeluarkan pisau lipat dari poket seluar sebelum menikam lengan kanan mangsa," katanya kepada Bernama hari ini.

Katanya, akibat tikaman itu mangsa hampir terjatuh dan cedera di lengannya dan melihat keadaan itu rakannya lari meninggalkan tempat kejadian.

Abdul Aziz berkata mangsa terpaksa berjalan sejauh 50 meter dari lokasi kejadian sebelum dibantu orang awam yang kebetulan melalui tempat itu.

"Mangsa kemudian dibawa ke Hospital Tengku Ampuan Afzan Kuantan di sini dengan bantuan Jabatan Pertahanan Awam Malaysia (JPAM) selepas dihubungi orang awam," katanya.

Menurutnya, mangsa kini dilaporkan stabil dan telah menerima beberapa jahitan di lengan kanan.

Polis masih meneruskan siasatan bagi mengenal pasti punca sebenar pergaduhan itu dan menjalankan gerakan memburu suspek. - BERNAMA