LONDON - Timbalan Perdana Menteri Britain, Nick Clegg menyertai desakan pihak lain, hari ini meminta supaya hak Russia selaku tuan rumah bola sepak Piala Dunia 2018 ditarik balik berikutan insiden pesawat MH17 yang ditembak jatuh di Ukraine, baru-baru ini.

Pemimpin Liberal Democrat itu berkata acara sukan harus menjadi sebahagian daripada pakej baru sekatan Kesatuan Eropah (EU) ke atas Moscow.

“Anda tidak boleh adakan permainan cantik ini selepas ia dicemari secara agresif oleh Russia atas konflik sempadan Russia-Ukraine itu,” kata Clegg kepada kepada akhbar Sunday Times.

“Bukan sahaja Vladimir Putin akan mengeksploitasi, saya rasa ia akan menampakkan seluruh dunia seperti lemah dan tidak ikhlas mengenai bantahan kita ke atas Vladimir Putin jika kita tidak bersedia menyekatnya.”

Semalam, EU bersetuju dengan sekatan baru ke atas Russia berikutan insiden pesawat MH17 yang terhempas di sempadan Ukraine pada 17 Julai lalu yang  membunuh semua 298 penumpang. - AFP