KUALA LUMPUR - Kerajaan Selangor mengalami kesukaran mendapatkan persetujuan bank bagi membiayai bekas penduduk setinggan membeli rumah kos rendah di Sungai Sering di Hulu Kelang dan Pandan Jaya.

Exco Perumahan, Pengurusan Bangunan dan Peneroka Bandar Selangor, Iskandar Abdul Samad berkata, pihaknya hanya berjaya mendapatkan persetujuan sebuah bank untuk tujuan sama setakat ini.

“Bank itu cuma bersetuju untuk membiayai bekas penduduk setinggan Kampung Rimba Jaya membeli rumah kos rendah mereka.

“Mereka ini menghadapi kesukaran untuk mendapatkan pinjaman biasa daripada bank. Di bawah program ini kerajaan Selangor menjadi penjamin,” katanya dalam satu kenyataan hari ini.

Iskandar berkata, program itu sebahagian dari program pinjaman perumahan yang diusahakan kerajaan negeri seperti yang dijanjikan di dalam manifesto pakatan pembangkang Selangor pada pilihan raya umum 2013.

Justeru, katanya, jika usaha kerajaan Selangor itu gagal maka kerajaan negeri tersebut perlu mencari jalan penyelesaian lain iaitu tanpa melalui mana-mana bank.

“Bagaimanapun sebarang program pembiayaan adalah juga tertakluk kepada peraturan-peraturan Bank Negara,” katanya.