<p style="text-align: left;"></p>
<p style="text-align: left;">PETALING JAYA - Pelakon Fathia mengakui aktor Aiman Hakim yang dikaitkan sebagai kekasihnya mempunyai ciri-ciri lelaki idaman untuk dijadikan sebagai seorang suami.</p>
<p style="text-align: left;">Fathia atau nama sebenarnya Nur Fathia Latiff, 26, yang masih tidak mengesahkan status perhubungan mereka itu berkata, Aiman seorang yang cukup sempurna selain menyifatkan aktor itu juga setia.</p>
<p style="text-align: left;">"Sebelum ini ketika saya dan Aiman berlakon menerusi drama Mahabbah, di mana waktu itu dia masih lagi dengan bekas kekasihnya, saya dapat lihat kesetiaan dirinya selain bersikap mengambil berat.</p>
<p style="text-align: left;">"Dia juga sering bercakap tentang kekasihnya pada kru produksi, dan sebab itu saya kata dia seorang lelaki yang setia. Dia juga mempunyai ciri-ciri lelaki idaman saya selain seorang yang romantik," katanya kepada mStar Online.</p>
<p style="text-align: left;">Bagaimanapun tambah Fathia, buat masa ini, dia mahu orang ramai melihat mereka sebagai teman rapat tanpa menganggap mereka sebagai pasangan kekasih.</p>
<p style="text-align: left;">Kata pelakon drama Ariana Rose itu lagi, dia hanya akan membuat kenyataan mengenai status perhubungan dengan seseorang apabila tiba masanya ataupun ketika mahu mendirikan rumah tangga kelak.</p>
<p style="text-align: left;">"Saya rasa selesa dengan cara itu. Apabila sesebuah perhubungan itu tidak menjadi, tak ada la orang nak kata buruk mengenai perhubungan cinta saya yang lepas.</p>
<p style="text-align: left;">"Pada masa sama, orang akan lebih tertumpu mengenai berita-berita kerja lakonan saya sahaja," ujarnya.</p>
<p style="text-align: left;">Sementara itu, lakonan Fathia dalam drama Ariana Rose telah menemui penonton di TV3 bermula 30 Disember lalu iaitu setiap Isnin hingga Khamis bermula pukul 7 malam. - <strong>mStar Online</strong></p>