KUAMUT - Projek Agropolitan Lalampas di Tongod, Sandakan yang digelar 'pusat Sabah' telah mula memberi manfaat kepada masyarakat setempat, terutamanya dari segi hubungan jalan raya.

Adun Kuamut, Masiung Banah berkata, jalan raya kini sedang dibina dari projek Agropolitan Lalampas ke bandar Telupid sekaligus membolehkan masyarakat tempatan menjalankan aktiviti perniagaan di bandar lain, terutama Tongod dan Telupid.

Projek Agropolitan di Lalampas, sebuah kampung terpencil di Dun Kuamut dilaksanakan berikutan pengenalan dan pemberikan konsep tanah hak milik berkelompok (CLTC) kepada 1,022 peserta dari 16 kampung di Mukim Tongod pada 3 Mac, 2011.

Pemberian hak milik tanah komunal di Tongod itu selari dengan pelaksanaan projek Agropolitan di kawasan yang terletak di bawah Koridor Pembangunan Sabah (SDC) yang dibangunkan untuk golongan miskin.

Masiung yang juga Pembantu Menteri Kebudayaan, Belia dan Sukan Sabah mengalu-alukan pelaksanaan projek Agropolitan Lalampas dalam kawasan Dun beliau kerana ia memberikan peluang kepada masyarakat tempatan untuk terlibat dalam program utama transformasi luar bandar.

"Tanpa pengenalan tanah hak milik berkelompok di Lalampas, projek (agropolitan) ini tidak akan dilaksanakan," katanya. - BERNAMA