<p style="text-align: justify;">KUALA LUMPUR - Promosi caj serendah RM4 bagi menggunakan kemudahan Parkir Bertingkat Stesen transit aliran ringan (LRT) Gombak di sini akan diteruskan sehingga hujung tahun ini.</p>
<p style="text-align: justify;">Ketua Pegawai Eksekutif Prasarana Integrated Development Sdn. Bhd. (Pride), Rudyanto Azhar berkata, semakan caj ke atas perkhidmatan itu hanya akan dilaksanakan pada tahun depan.</p>
<p style="text-align: justify;">“Kita berharap lebih ramai menggunakan perkhidmatan ini. Ia memudahkan urusan, kos efektif dan lebih menyenangkan berbanding memandu sendiri ke bandar,” katanya melalui satu kenyataan media hari ini.</p>
<p style="text-align: justify;">Mengulas lanjut, Rudyanto berkata, orang ramai yang mahu menggunakan perkhidmatan parkir bertingkat tersebut bagaimanapun perlu mempunyai kad MyRapid.</p>
<p style="text-align: justify;">Ia kerana sistem parkir berkenaan berfungsi menggunakan kad MyRapid yang juga berfungsi untuk perkhidmatan LRT dan sistem tiket monorel.</p>
<p style="text-align: justify;">Tambah beliau, pemilik kenderaan boleh membeli kad MyRapid di stesen LRT Gombak atau stesen LRT dan monorel yang lain. - mynewshub.my</p>