KUALA LUMPUR - Biro Profesional Muda Pergerakan Pemuda UMNO mengalu-alukan keputusan YTL Power International Bhd. (YTL Power) menarik diri daripada terlibat dalam pelaksanaan projek pembangunan loji tenaga kitaran bersepadu 1,000 MV hingga 1,400 MV di Pasir Gudang, Johor.

Pengerusinya, Shahril Sufian Hamdan bagaimanapun menyindir YTL Power kerana mahu mendapatkan projek itu secara rundingan tersebut sebelum ini sedangkan Pengarah Urusannya, Tan Sri Francis Yeoh pernah mengecam kononnya amalan kronisme berleluasa di Malaysia.

“Kami menganggap keputusan penarikan diri ini adalah sesuai kerana amat ironis sekali sekiranya tatkala memuji sistem negara-negara luar yang kononnya lebih terbuka dan telus, YTL Power sendiri yang ke depan untuk mendapatkan projek secara rundingan terus.

“Apapun, kami mengucapkan selamat maju jaya kepada pihak YTL bagi pembidaan projek-projek pembangunan projek penjanaan tenaga "Track 4" ini secara tender terbuka. Rakyat sedia melihat sama ada ‘idea-idea inovatif’ yang dikatakan menjadi tunjang kekuatan YTL mampu untuk melayakkan mereka bagi mendapatkan projek-projek tersebut secara merit. Kita mengharapkan agar YTL juga jangan lupa diri dan tidak terlalu berbangga dengan sistem luar negara kerana kekayaan YTL hakikatnya bermula di Malaysia, bukannya negara lain,” katanya melalui satu kenyataan media hari ini.

Shahril Sufian bagaimanapun tetapi mempersoalkan tindakan Suruhanjaya Tenaga memberikan kontrak kepada YTL berdasarkan rundingan terus sebelum ini.

Katanya, kontrak tersebut jika ditawarkan menerusi sistem tender terbuka, persaingan yang lebih kompetitif akan secara tidak langsung mengakibatkan para syarikat penjana menurukankan lagi kos penjanaan tenaga di mana sekaligus akan memanfaatkan para pengguna dengan kadar tarif yang rendah.

“Bagi kami, soal nisbah rizab elektrik (atau reserve margin) tidak menjadi alasan memberi kontrak rundingan terus kerana adalah lebih baik untuk mengambil masa beberapa bulan lebih bagi menjalankan proses tender secara lebih telus untuk kebaikan jangka panjang,” katanya.

YTL Power dalam satu kenyataan media hari ini memaklumkan membuat keputusan tidak terlibat dalam projek kontroversi janakuasa Track 4A di Johor dan berkata langkah itu bertujuan mengelak kesangsian terhadap komitmen ketelusan dan urus tadbir Putrajaya.

Bagaimanapun, pengeluar janakuasa bebas pertama negara itu berkata, sedia mengambil bahagian dalam projek tetapi meletakan syarat kompetitif jika Putrajaya mahu meneruskan projek kitaran gas gabungan 1,000 -1,400 megawatt di Johor itu. - mynewshub.my