SEREMBAN – Tiga lelaki termasuk seorang remaja 14 tahun dihadapkan ke Mahkamah Majistret, di sini semalam atas pertuduhan mencuri dan melupuskan motosikal curi.

Tertuduh, Razali Abdul Wahab, 28, Aniq Khan Said Khan, 19, dan seorang lagi remaja bagaimanapun mengaku tidak bersalah.

Razali dituduh melupuskan harta curi motosikal Honda EX5 milik R.P Yokesh, 31, Siti Rabiah Ahmad Saupi, 24, Nor Amerah Farhana Jamaluddin, 20 dan syarikat Nando’s Chickenland Malaysia Sdn Bhd pada 20 Mei lalu, kira-kira jam 9.30 malam di Kampung Jelebu dan Kampung Rawa Hilir, Lenggeng.

Dia juga dituduh melupuskan motosikal curi jenis Honda C100B milik Mohd Azmi Omar, 30, di lokasi sama.

Sementara itu Razali turut dituduh bersama remaja 14 tahun pada 10 Mei lalu, lebih kurang jam 6 petang membantu melupuskan harta sebuah motosikal Yamaha RXZ milik Norazmi Abu Bakar, 38.

Manakala Aniq Khan pula didakwa membantu melupuskan harta curi iaitu motosikal Yamaha Y110 milik Nur Ain Ismail, 21,. Salam@Mohsd Sahlan Mohd Adanan, 34 serta motosikal Modenas Kriss dalam jagaan Azizul Mohd Isa, 44, pada 17 Mei, kira-kira jam 3.30 petang di sungai Kampung Jerangkang, Nilai.

Kesemua tertuduh didakwa di bawah Seksyen 414 Kanun Keseksaan dan jika sabit kesalahan boleh dikenakan hukuman penjara tidak kurang dari enam bulan dan maksimum tujuh tahun dan denda.

Majistret, Haslina Basarudin menetapkan wang jaminan RM24,000 terhadap Razali, dan RM12,000 terhadap Aniq Khan, manakala wang jaminan RM1,000 bagi remaja terbabit.

Mahkamah menetapkan 2 Julai ini sebagai tarikh sebutan kes. -<strong> Sinar Harian Online</strong>