<p style="text-align: justify;">KOTA KINABALU - Seorang kanak-kanak perempuan lima tahun rentung dalam kebakaran rumah pekerja di Papar dekat sini pagi tadi.</p>
<p style="text-align: justify;">Pegawai Perhubungan Awam Jabatan Bomba dan Penyelamat Sabah Mohd Affendy K.Ramin berkata dalam kejadian 8.33 pagi itu, mayat kanak-kanak terbabit ditemui di sebuah daripada tujuh rumah yang terbakar di Ladang Ayam Desa Hatchery, Jalan Bongawan-Kampung Damit, Papar.</p>
<p style="text-align: justify;">Katanya, pasukan bomba dari Balai Bomba dan Penyelamat Papar tiba di tempat kejadian 25 minit selepas menerima panggilan.</p>
<p style="text-align: justify;">Sementara itu, Ketua Balai Bomba dan Penyelamat Daerah Dunstan Peter berkata kanak-kanak tersebut dipercayai ditinggalkan seorang diri di rumah yang dikunci bapanya, ketika keluar bekerja di ladang itu.</p>
<p style="text-align: justify;">Menurutnya, kanak-kanak terbabit cuba menyelamatkan diri dengan memecahkan dinding papan lapis, namun tidak berjaya.</p>
<p style="text-align: justify;">Mayat dihantar ke Hospital Queen Elizabeth di sini untuk bedah siasat. - BERNAMA</p>