<p style="text-align: left;">MELAKA - Melaka menyambut baik Laporan Ketua Audit Negara 2013 Siri 1 dan akan memperbaiki segala kelemahan yang dilaporkan, kata Ketua Menterinya Datuk Seri Idris Haron.</p>
<p style="text-align: left;">Beliau berkata pihaknya akan mengarahkan agensi terlibat terutama Majlis Sukan Negeri Melaka (MSNM) dan Melaka Sentral Sdn Bhd (MSSB) memberikan perhatian khusus terhadap teguran Jabatan Audit Negara.</p>
<p style="text-align: left;">Mengenai laporan pelbagai peralatan sukan yang digunakan pada kejohanan Sukan Malaysia ke-13 (SUKMA XIII) di Melaka telah didapati rosak dan tidak digunakan sejak berakhirnya kejohanan itu pada Jun 2010, Idris berkata MSNM diminta menyemak kembali keadaan setiap peralatan sukan berkenaan.</p>
<p style="text-align: left;">"Kalau betul rosak kita lupuskan, jangan simpan, kalau simpan itu adalah kos dan kalau ia boleh dibaiki dengan kos minimum, kita perbaiki," katanya kepada pemberita selepas merasmikan seminar Memperkasa Belia dan Warisan di sini, hari ini.</p>
<p style="text-align: left;">Beliau berkata demikian ketika diminta mengulas Laporan Ketua Audit Negara berhubung peralatan gimnastik, angkat berat, tinju, wushu, pencak silat dan memanah yang tidak digunakan sejak SUKMA XIII 2010 berakhir, tidak dijaga dengan baik, tidak tersusun dan tiada tempat simpanan yang sesuai.</p>
Pada masa sama, Idris berkata pihaknya akan menjalankan siasatan berhubung laporan audit mengenai terdapat lot kedai yang diusahakan oleh peniaga warga asing di Kompleks Melaka Sentral di sini.
<p style="text-align: left;">"Setakat ini, kesemua pemilik lot kedai menepati syarat tetapi jika ada pemilik yang membenarkan warga asing berniaga, kita akan ambil tindakan melalui Majlis Bandaraya Melaka Bersejarah untuk menutup premis," katanya.</p>
<p style="text-align: left;">Menurut laporan audit itu, sebanyak 13 daripada 31 lot kedai yang menjual tudung dan pakaian muslimah didapati diusahakan warga asing melibatkan empat buah syarikat.</p>
<p style="text-align: left;">Laporan audit juga menyebut pengesahan daripada Jabatan Imigresen Melaka bertarikh 20 Nov 2013 menunjukkan empat daripada enam pemegang saham dalam syarikat terbabit merupakan pemegang pas lawatan sosial dan pas penggajian yang telah tamat tempoh serta berdaftar dengan syarikat lain dalam sektor pembinaan.</p>
<p style="text-align: left;">Maklum balas daripada MSSB bertarikh 3 Okt 2013 menjelaskan tawaran lot kedai untuk disewa adalah berdasarkan status warganegara pasangan dan penyewa mempunyai pengalaman perniagaan serta status kewangan yang kukuh untuk membayar sewa. - BERNAMA</p>