<p style="text-align: justify;">FELDA Global Ventures Holdings Bhd (FGV) sekali lagi berjaya dalam menerajui amalan terbaik kelestarian melalui pelancaran loji jana kuasa biogas keempatnya yang akan membekalkan elektrik kepada 3,000 isi rumah di Felda Umas di Tawau, Sabah.</p>
<p style="text-align: justify;">Loji bernilai RM14 juta, dikendalikan oleh anak syarikatnya, Felda Palm Industries Sdn Bhd, mula beroperasi pada 2012 dan berupaya menjana 1,000 meter padu biogas sejam.</p>
<p style="text-align: justify;">Efluen kilang minyak sawit ditukar menjadi biogas sebelum ia digunakan untuk menjana tenaga elektrik, menurut syarikat itu dalam kenyataan hari ini.</p>
<p style="text-align: justify;">Sebelum penubuhan loji jana kuasa itu, yang dilancarkan oleh Menteri Tenaga, Teknologi Hijau dan Air Datuk Seri Dr Maximus Ongkili di sini hari ini, penduduk Felda Umas bergantung kepada bahan api fosil untuk menjana tenaga elektrik.</p>
<p style="text-align: justify;">"Kami percaya projek ini akan menyumbang dengan ketara kepada kesejahteraan masyarakat dan membantu mengurangkan masalah bekalan elektrik sering terputus yang mereka alami," kata Presiden Kumpulan FGV dan Ketua Pegawai Eksekutif Mohd Emir Mavani Abdullah dalam kenyataan.</p>
<p style="text-align: justify;">Beliau berkata sebagai peserta perniagaan agri global, tenaga boleh diperbaharui merupakan sebahagian daripada komitmen syarikat kepada amalan kelestarian.</p>
<p style="text-align: justify;">"Pada jangka panjang, penjanaan tenaga boleh diperbaharui merupakan sumber alternatif terbaik untuk elektrik serta mengurangkan kebergantungan kita kepada bahan api fosil," kata Mohd Emir.</p>
<p style="text-align: justify;">Kenyataan FGV turut menyebut penubuhan loji itu mewujudkan peluang pekerjaan kepada masyarakat sekitar.</p>
<p style="text-align: justify;">Dengan pengumuman terbaharu mengenai Tarif Galakan (FiT) bagi jualan elektrik daripada biogas, Felda Palm Industries menerima kuota FiT sebanyak 9.2 megawatt pada 2014, 7.2 megawatt pada 2015 dan 5.6 megawatt pada 2016, katanya. - BERNAMA</p>