GEOGRETOWN - Universiti memerlukan model baharu pentadbiran bagi meningkatkan usahasama dengan industri selaras dengan hasrat merakyatkan ilmu serta bidang  penyelidikan.

Menteri Pendidikan Kedua Datuk Seri Idris Jusoh berkata cara pentadbiran sesebuah universiti perlu berubah bagi memudahkan penyelidikan dan pembangunan (R&amp;D) yang  secara tidak langsung berupaya menjana ekonomi negara menerus pengkomersialan hasil R&amp;D.

"Ketika ini hubungan antara industri dan universiti masih baharu, universiti masih mendekati industri dan pihak industri juga perlu mendekati universiti.

"Kita perlu kepada satu model baharu bagaimana universiti patut ditadbir dan bagaimana kementerian patut mentadbir universiti...ia perlukan pembaharuan," katanya.

Beliau berkata demikian kepada pemberita selepas menjadi tetamu khas dalam forum industri bertajuk 'The Role of Universities in Propelling R&amp;D in Local Business' yang dikendalikan oleh Sharkawi Jirim, sempena program karnival universiti penyelidikan di sini hari ini.

Turut menjadi panel forum itu ialah Pengarah Urusan Altera Corporation  Technology Center Penang Datuk Mohd Sofi Osman, Pengarah Pusat Pendidikan Antarabangsa Universiti Teknologi Toyohashi, Atsunori Matsuda dan Perunding Teknologi Dolphin Group of  Companies Gregory L Foster.

Idris berkata sejak lima tahun lepas hasil pengkomersialan produk-produk R&amp;D yang diperolehi adalah sebanyak RM1.2 bilion, dan dijangka jumlah itu akan bertambah pada masa akan datang.

"Ketika ini semuanya masih di peringkat permulaan, dengan adanya usaha kerajaan  mewujudkan lima buah universiti penyelidikan (RU) ia dapat merakyatkan ilmu dan mampu  meningkatkan ekonomi seterusnya memberi manfaat kepada masyarakat," katanya.

Beliau berkata lima buah RU itu ialah Universiti Sains Malaysia (USM), Universiti  Putra Malaysia (UPM), Universiti Kebangsaan Malaysia (UKM),
Universiti Teknologi Malaysia  (UTM) dan Universiti Malaya (UM).

Idris berkata kementerian komited memastikan peruntukan dana R&amp;D akan  ditambah bersesuaian dengan keperluan semasa dalam usaha merancakkan lagi penyelidikan di universiti tempatan agar setanding universiti luar negara.

"Saya percaya peruntukan penyelidikan patut ditambah dan saya akan pastikan ia akan ditambah, kita mahu penyelidikan menjadi sebagai satu budaya kita," katanya. - BERNAMA