KUALA LUMPUR - Badan Amal dan Kebajikan Tenaga Isteri-Isteri Menteri dan Timbalan Menteri (Bakti) menyediakan 49,300 kotak makanan sumbangan untuk diagihkan kepada anggota keselamatan sempena Aidilfitri bulan depan.

Yang Dipertuanya Datin Seri Rosmah Mansor berkata sumbangan makanan bernilai lebih RM460,000 itu merangkumi rendang daging, sambal ikan bilis, kuah kacang dan nasi impit.

Beliau berkata Angkatan Tentera Malaysia (ATM) akan menerima sebanyak 20,000 kotak manakala Polis Diraja Malaysia (PDRM) 25,000 kotak dan Agensi Penguatkuasaan Maritim Malaysia (APMM) 4,300 kotak.

"Seperti tahun lepas kami menjalankan tanggungjawab memberi sumbangan Hari Raya kepada pasukan keselamatan negara untuk menyambut Ramadan dan Hari Raya bagi menghargai jasa dan khidmat bakti mereka kepada negara.

"Antara bungkusan kotak ini, kami telah hantar lebih awal kepada ATM dan PDRM iaitu 20,000 kotak untuk ATM dan 18,000 untuk PDRM bagi memudahkan penghantaran kepada anggota yang berada di perbatasan dan luar negara," katanya kepada pemberita selepas majlis pembungkusan kuih Hari Raya kepada pasukan keselamatan negara dekat sini, hari ini.

Turut hadir pada majlis pembungkusan itu Naib Yang Dipertua Bakti Puan Sri Noorainee Abdul Rahman dan Ahli Kehormat Bakti Tun Dr Siti Hasmah Mohd Ali.

Sebanyak 11,300 kotak makanan lagi dibungkus pada hari ini dan majlis penyerahan rasmi sumbangan itu akan berlangsung pada 3 Julai..

Selain itu, Rosmah juga mengumumkan sumbangan 50,200 kotak kurma yang diberikan oleh Biro Kebajikan Umno kepada pasukan keselamatan negara dan Bakti. - BERNAMA