JOHOR BAHRU - Kerja-kerja pembinaan pelbagai infrastruktur termasuk bangunan bertingkat sedang giat dijalankan di Batuan Tengah yang terletak berhampiran Pulau Batu Puteh milik Singapura.

Gambar-gambar yang dikeluarkan oleh Polis Johor menunjukkan perubahan ketara landskap batuan tidak berpenghuni itu di luar pantai selatan Johor.

Jentera berat seperti kren serta pekerja-pekerja dilihat sedang bekerja menyiapkan pembinaan infrastruktur yang tidak didedahkan fungsinya di atas Batuan Tengah itu.

Ketua Polis Johor Datuk Mohd Mokhtar Mohd Shariff bersama pegawai-pegawai kanan kontinjen polis negeri melawat Batuan Tengah itu baru-baru ini.

Polis Johor yang mengumumkan lawatan beliau itu menerusi laman Facebooknyalewat malam semalam turut menyertakan gambar-gambar berkenaan yang buat pertama kalinya menunjukkan keadaan terkini di batuan itu.

Batuan Tengah terdiri daripada dua struktur batuan dengan jarak 250 meter di antara satu sama lain dan terletak di bahagian timur permulaan Selat Singapura dan barat Laut China Selatan.

Batuan di tengah-tengah laluan maritim sibuk itu terletak kira-kira lapan batu nautika dari pesisir pantai Johor dan 0.6 batu nautika dari Pulau Batu Puteh.

Pada Mei 2008, Mahkamah Keadilan Antarabangsa (ICJ) di The Hague, Belanda memutuskan bahawa Batuan Tengah itu adalah milik Malaysia, manakala Pulau Batu Puteh diberikan kepada Singapura.

Hak milik Tubir Selatan (South Ledge) di sekitar kawasan itu pula ditentukan di perairan mana ia berada. - BERNAMA