KUALA LUMPUR - Jajaran bagi projek pembinaan Lebuhraya Pesisiran Pantai Barat yang menghubungkan Taiping, Perak ke Banting, Selangor akan dinilai semula, kata Menteri Kerja Raya Datuk Fadillah Yusof.

Beliau berkata, penilaian semula itu melibatkan jajaran dari Sabak Bernam, Tanjong Karang dan Sungai Besar di Selangor dan ia dilakukan setelah mengambil kira pandangan penduduk setempat.

"Kita dah muktamadkan dalam mesyuarat Majlis Ekonomi semalam untuk nilai semula jajaran di Selangor itu.

"Berikutan itu, pasukan kerja akan balik ke 'drawing block' untuk tetapkan apakah jajaran yang dapat memberi impak ekonomi kepada penduduk setempat," katanya kepada pemberita selepas merasmikan Edisi ke-5 Pameran Mekanikal dan Kejuruteraan Elektrik Asean 2014 di sini, hari ini.

Di Perak, projek itu melibatkan beberapa kawasan, antaranya Hutan Melintang, Bagan Datoh, Teluk Intan, Lekir, Sitiawan, Parit dan Trong.

Menjelas lanjut Fadillah berkata jika penilaian semula itu berjalan lancar, projek pembinaan lebuh raya tersebut yang merupakan usaha untuk memberi kemudahan kepada rakyat dijangka siap seperti dijangka iaitu 2017.

"Kos untuk lebuh raya ini, RM5 bilion adalah daripada kerajaan manakala selebihnya ditanggung oleh pihak pemaju," katanya.

Dalam perkembangan lain, Fadillah berkata satu mekanisme baharu bagi menggantikan pemberian rebat tol dijangka diumum Kementerian Kewangan selepas Julai.

Beliau membayangkan mekanisme baharu itu mungkin melibatkan pembangunan teknologi bagi menggalakkan lebih ramai pengguna lebuh raya menggunakan 'smart tag' untuk mengurangkan kesesakan lebuh raya.

"Kami sekadar pelaksana dan keputusan akan dibuat Kementerian Kewangan bergantung kepada kapasiti kewangan kerajaan," katanya.

Program rebat itu diperkenalkan pada September 2009 bagi membolehkan pemilik kad Touch 'n Go menebus 20 peratus rebat tol dengan penggunaan minimum sebanyak 80 kali sebulan. - BERNAMA