<p style="text-align: justify;">KUALA LUMPUR - Pusat Darah Negara (PDN) menyasarkan sebanyak 1.4 juta rakyat Malaysia menjadi penderma tetap setiap tahun bagi menampung bekalan darah untuk keperluan pesakit.

Timbalan Pengarahnya Dr Afifah Hasan berkata setakat ini hanya kira-kira 700,000 rakyat di negara ini yang membekalkan pelbagai jenis darah secara tetap setiap tahun.

Katanya di kebanyakan negara maju, lima daripada 1,000 rakyat mereka menjadi penderma darah tetap bagi menampung keperluan pesakit yang memerlukan.

"Walaupun kami menerima bekalan darah yang mencukupi dan sentiasa meningkat saban tahun, namun kami masih memerlukannya kerana bekalan darah hanya mempunyai jangka hayatnya 42 hari.

"Selepas tempoh itu, kami perlu menambah bekalan darah tidak kira darah jenis apapun kerana ada kalanya kami memerlukan darah-darah ganjil yang
spesifik untuk menyelamatkan pesakit," katanya kepada pemberita selepas menghadiri Kempen Derma Darah 'Blood Donation Drive' anjuran Yayasan Tan Sri Muhyiddin Yassin (TSM) Golf Amal di sini, hari ini.

Kempen itu dirasmikan Timbalan Perdana Menteri, Tan Sri Muhyiddin Yassin yang juga pengasas TSM Golf Amal.

Dr Afifah berkata bekalan darah bukan sahaja digunakan untuk membantu golongan pesakit yang memerlukan tetapi juga untuk diproses menjadi produknya seperti plasma, hemoglobin dan platelet.

"Produk-produk yang diproses daripada darah itu sebenarnya sangat penting kerana kadang-kala pesakit bukan memerlukan bekalan darah secara sepenuhnya tetapi kepada komponen-komponen dalam darah," katanya. - BERNAMA</p>