KUALA LUMPUR - Persatuan Pengangkutan Udara Antarabangsa (IATA) menegaskan bahawa perkhidmatan udara adalah selamat dan keselamatan menjadi keutamaan nombor satu walaupun berlaku tiga tragedi berturut-turut dalam tempoh tujuh hari lalu.

Dalam kenyataan hari ini, Ketua Pengarah dan Ketua Pegawai Eksekutif IATA,

Tony Tyler berkata, setiap hari, kira-kira 100,000 penerbangan berlepas dan

mendarat tanpa sebarang insiden.

"Pada tahun 2013, lebih tiga bilion orang menggunakan perkhidmatan udara dan terdapat 210 kematian.

"Malangnya, kita telah melepasi bilangan itu pada tahun ini," katanya.

Bagaimanapun, katanya, menaiki kapal terbang masih antara aktiviti paling

selamat yang seseorang boleh lakukan berikutan melindungi pelanggan daripada bahaya semasa perjalanan di seluruh dunia merupakan misi teras industri penerbangan.

"Langkah itu telah dilaksanakan sepanjang pembangunan kami sejak abad lepas.

"Kami akan terus melakukan segala-galanya yang kami mampu untuk menjadikan penerbangan lebih selamat," katanya.

Tyler turut mengucapkan takziah kepada anggota keluarga mereka yang terlibat dalam tragedi pesawat Penerbangan Malaysia (MAS) MH17, pesawat Penerbangan Taiwan TransAsia GE222 dan pesawat Algeria Air Algerie AH5017. - BERNAMA