GELANG PATAH - Menteri di Jabatan Perdana Menteri, Datuk Dr Wee Ka Siong berkata beliau akan menyemak status cadangan pembinaan terminal pengangkutan awam bersepadu di Gelang Patah yang dirancang sebelum pilihan raya umum lalu.

"Difahamkan pembinaan akan melibatkan kos RM7 juta. Kita akan dapatkan laporan mengenai status cadangan itu dan agensi mana yang dipertanggungjawab untuk melaksanakannya," kata Ka Siong yang ditemui pemberita selepas melawat beberapa kawasan kampung baharu di sini hari ini.

Ka Siong yang dipertanggungjawab menjaga hal ehwal kampung baharu itu, berkata Gelang Patah yang terletak dalam kawasan Iskandar Malaysia telah mengalami perubahan ketara berikutan pembangunan pesat di sekelilingnya.

Kini kekerapan perjalanan bas henti-henti di stesen bas sedia ada yang beroperasi sejak lebih 20 tahun lalu ialah setiap 10 minit dan jumlah pemandu teksi yang beroperasi di situ ialah 86 orang, katanya.

Menurut Ka Siong, selain memberi keselesaan kepada pengguna, cadangan terminal baharu itu turut menempatkan ruang niaga.

Sementara itu, Ka Siong yang juga Timbalan Presiden MCA berkata, parti tersebut telah mengemukakan 90 projek pembangunan bernilai lebih RM7.18 juta kepada kerajaan dan akan dilaksana di kampung baharu Cina di Johor.

Katanya 72 projek lagi bernilai lebih RM6.2 juta masih dalam pertimbangan. - BERNAMA