KUALA LUMPUR - Pihak penganjur perhimpunan membantah pelaksanaan Cukai Barang dan Perkhidmatan (CBP) di Dataran Merdeka di sini ditamatkan lebih awal, sebelum pukul 5 petang, dengan terdapat segelintir peserta melanggari syarat Akta Perhimpunan Aman (APA) 2012.

Perhimpunan itu, yang mendapat kebenaran pihak polis, tamat pada 4.30 petang, menyaksikan terdapat peserta membawa kanak-kanak, memegang kain rentang dan menggunakan pembesar suara yang jelas menyalahi APA 2012.

Kebanyakan mereka ketika ditemui Bernama memberi alasan tiada pihak yang dapat menjaga anak-anak mereka disebabkan perhimpunan itu diadakan pada cuti umum, Hari Pekerja dan mereka terpaksa membawa kanak-kanak kecil di bawah panas terik sejak 1 tengah hari lagi.

<strong>Semalam, Ketua Polis Kuala Lumpur Datuk Seri Mohmad Salleh dalam sidang medianya memberi peringatan tegas kepada peserta perhimpunan dan pihak penganjur agar mematuhi syarat APA 2012 demi keselamatan umum termasuk tidak dibenarkan membawa kanak-kanak, pembesar suara, kain rentang dan senjata ketika perhimpunan sedang berlangsung.</strong>

<strong>Mengikut APA 2012, adalah menjadi kesalahan jika menyertai dan menganjur protes jalanan, seseorang bawah umur 21 tahun menganjurkan perhimpunan, kanak-kanak menyertai perhimpunan (bawah 15 tahun), merekrut atau membawa kanak-kanak untuk perhimpunan.</strong>

Jika sabit kesalahan, individu terbabit boleh dikenakan denda antara RM10,000 dan RM20,000.

Namun terdapat juga para peserta yang membawa kain rentang serta sepanduk yang tertera perkataan "GST Cukai yang melampau satu pengkhianatan kepada rakyat Malaysia", "Tak nak GST" dan "TPPA makes Malaysia colony of USA" (TPPA menjadikan Malaysia tanah jajahan Amerika).

Malah mereka turut mempolitikkan bantahan CBP dengan melaungkan slogan antaranya; "Hancur BN (Barisan Nasional)", "Turun Umno" dan "Reformasi".

Ketika portal propembangkang (Malaysiakini), mendakwa jumlah orang menyertai perhimpunan itu melebihi 50,000, Ketua Polis Daerah Dang Wangi ACP Zainuddin Ahmad ketika dihubungi Bernama berkata jumlah peserta perhimpunan itu adalah kira-kira 15,000 orang.

Perhimpunan itu turut menyebabkan kesesakan lalu lintas di sekitar ibu kota sehingga mengganggu warga kota untuk berurusan dan melakukan aktiviti sosial semasa cuti Hari Pekerja hari ini.

Antara pemimpin yang dilihat hadir ialah Ketua Pembangkang Datuk Seri Anwar Ibrahim, Timbalan Presiden Parti Keadilan Rakyat (PKR), Mohamed Azmin Ali, dua Naib Presiden PKR R. Sivarasa dan Nurul Izzah Anwar, Timbalan Presiden PAS Mohamad Sabu, dua Naib Presiden Pas Datuk Mahfuz Omar dan Salahuddin Ayub.

Pada perhimpunan itu juga turut menyaksikan terdapat peserta remaja yang mengibarkan bendera berwarna pelangi LGBT (Gay, Lesbian, Biseksual dan Transeksual) dan membantah CBP.

Anwar dalam ucapannya pada penghujung perhimpunan itu menyifatkan CBP adalah satu bentuk cukai menindas rakyat dan beranggapan banyak lagi perhimpunan seumpama hari ini akan diadakan pada masa akan datang.

"Perhimpunan aman akan dijalankan dari masa ke semasa sehingga Umno tumbang," katanya.

Laluan di hadapan Bangunan Sultan Abdul Samad kemudiannya kembali dibuka kepada kenderaan awam pukul 5 petang setelah ditutup untuk perhimpunan yang bermula 2 petang itu.

Anggota polis yang berkawal di kawasan itu juga mula beredar setelah keadaan kembali normal.

Sebelum meninggalkan Dataran Merdeka, terdapat beberapa peserta melepaskan 'smoke bomb' atau bom asap dan berlaku pergelutan antara peserta dengan pihak media.

Di KEDAH, Perdana Menteri Datuk Seri Najib Tun Razak semasa merasmikan Hari Pekerja Penjawat Awam Tahun 2014 berkata, sistem CBP yang akan dilaksanakan mulai April tahun depan mampu menjamin masa depan negara dengan hasil yang lebih mantap.

Katanya walaupun ada pihak bercadang untuk membuat bantahan di Kuala Lumpur terhadap CBP tetapi hakikatnya apabila sistem cukai itu diperkenalkan, masa depan negara terjamin.

Sementara bekas perdana menteri Tun Dr Mahathir Mohamad menegaskan tindakan mengadakan demonstrasi besar-besaran untuk menjatuhkan kerajaan sebenarnya jauh terpesong daripada landasan amalan demokrasi. -<strong> FOTO Riza Razak (Mynewshub.my)</strong>