KUALA LUMPUR - Pengarah Strategi Parti Keadilan Rakyat (PKR), Rafizi Ramli terbukti seorang `kaki belit' apabila siasatan Kementerian Sains, Teknologi dan Inovasi (Mosti) mendapati dakwaan beliau kononnya Mosti meluluskan dana RM100 juta kepada sebuah syarikat swasta tidak benar.

Menteri Mosti, Datuk Dr. Ewon Ebin berkata, siasatan Mosti mendapati kementerian itu tidak pernah meluluskan dana tersebut kepada syarikat NSE Resources Corporation (M) Sdn. Bhd. malah syarikat itu tidak pernah pun mengemukakan permohonan mendapatkan dana tersebut.

"Suka saya memaklumkan sehingga hari ini Mosti masih belum menerima sebarang borang permohonan rasmi daripada syarikat berkenaan. Sehubungan itu, suka saya menegaskan bahawan isu meluluskan dana RM100 juta tidak timbul dan tidak benar sama sekali.

"Suka juga saya menyatakan di sini bahawa sebarang permohonan dana hendaklah memenuhi syarat-syarat yang ditetapkan dan dinlai oleh sebuah jawatankuasa penilaian teknikal bebas sebelum dipertimbangkan oleh jawatankuasa kelulusan dana," jelasnya melalui satu kenyataan media hari ini.

Ewon seterusnya menjelaskan, antara syarat-syarat tersebut adalah projek di peringkat pra pengkomersialan, mempunyai keaslian, pembuktian konsep dan kuantum maksimum RM3 juta.

"Maklumat lanjut permohonan dana boleh dirujuk melalui laman web www.mosti.gov.my dan jumlah maksimum permohonan dana RM3 juta sahaja," katanya. - mymewshub.my