KOTA BHARU - Jabatan Kesihatan Negeri (JKN) Kelantan  mengeluarkan 231 kompaun bernilai RM24,655 terhadap perokok dan penjual rokok di kawasan larangan merokok di negeri ini sejak Januari hingga Mei lepas.

Pengarahnya, Datuk Dr Ahmad Razin Ahmad Mahir berkata beberapa lagi kawasan awam akan diwartakan sebagai kawasan larangan merokok yang membolehkan pihak berkuasa mengenakan tindakan terhadap pesalah.

"Kawasan awam itu seperti pasar raya, taman rekreasi dan stadium akan  diwartakan sebagai kawasan larangan merokok dan individu yang melanggar peraturan itu akan dikenakan kompaun," katanya.

Beliau bercakap kepada pemberita selepas menghadiri perasmian Sambutan  Hari Tanpa Tembakau dan pelancaran Kempen Hidup Sihat Peringkat Negeri Kelantan 2014 yang disempurnakan Yang Dipertua Majlis Perbandaran Kota Baharu-Bandar Raya Islam Adnan Hussin.

Ahmad Razin berkata pihaknya akan meneruskan kempen mengenai bahaya merokok bagi mendidik orang ramai tentang tabiat tidak sihat itu. - BERNAMA