<strong>Tujuh lagi rakyat Palestin terbunuh dalam serangan yang dilakukan oleh tentera Israel pada pagi hari ini, menjadikan jumlah kematian pada hari kelima meningkat kepada 112 orang.</strong>

Jurucakap Kementerian Kesihatan Palestin, Ashraf al-Qudra berkata empat maut di Jebaliya, utara Semenanjung Gaza manakala dua lagi di bahagian selatan Deir el Balah.

Tidak lama selepas itu, seorang remaja 17 tahun meninggal dunia dalam serangan di bandar Gaza, memetik laporan laman web Astro Awani.

Mangsa maut akibat serangan bertubi-tubi oleh rejim zionis sejak Israel melancarkan <strong><a title="Angka Korban Serangan Israel Meningkat 83" href="http://mynewshub.my/main/2014/07/11/angka-korban-serangan-israel-meningkat-83/" target="_blank">serangan</a></strong> 'Operation Protective Edge' sejak awal hari Selasa lepas.

Kononnya serangan itu bagi menghentikan serangan roket rentas sempadan oleh kumpulan militan Hamas dan briged Qassam.

<strong>Menurut kenyataan tentera Israel lewat semalam, pasukan pejuang Palestin telah melancarkan 520 serangan mortar dan roket ke Israel sejak Selasa sementara 140 serangan lain digagalkan oleh sistem anti <a title="Korea Utara Lancar Dua Peluru Berpandu Yonhap" href="http://mynewshub.my/main/2014/07/02/korea-utara-lancar-dua-peluru-berpandu-yonhap/" target="_blank">peluru berpandu</a> yang digelar 'Iron Dome'.</strong>

<strong>Konflik kali ini merupakan keganasan paling teruk antara kedua-dua pihak iaitu Israel dan Palestin sejak 2012 khususnya dengan bertambahnya bilangan roket yang ditembak ke Jerusalem dan Tel Aviv hingga ke Haifa.</strong>

Setakat ini, tiada rakyat Israel yang terbunuh.

Seorang tentera Israel cedera parah dalam satu serangan mortar pada Khamis, dan seorang rakyat awam cedera apabila satu roket meletup di sebuah stesen minyak di Ashdod pada Jumaat.

Dua tentera cedera ringan berhampiran sempadan Gaza apabila Palestine melepaskan tembakan peluru berpandu anti-kereta kebal.

Seorang wanita warga emas turut<strong> <a title=" Ibu 5 Anak Cedera, Mercun Bola Meletup Di Tangan" href="http://mynewshub.my/main/2014/07/11/ibu-5-anak-cedera-mercun-bola-meletup-di-tangan/" target="_blank">cedera</a></strong> ringan apabila roket meranapkan rumahnya di Beersheva.

Israel telah memanggil semula 40,000 tentera simpanannya dan mengugut akan melancarkan operasi darat bagi mengekang serangan roket. - <strong>MYNEWSHUB.MY</strong>

Oleh :<strong> KUMBANG WIRA</strong>