KUALA LUMPUR - Gara-gara bekalan elektrik di Loji Rawatan Air (LRA) Sungai Selangor Fasa 1 (SSP 1) menghadapai masalah selama dua jam awal pagi ini, kira-kira 230,000 pengguna di Shah Alam, Klang dan Kuala Selangor di Selangor terjejas bekalan air bersih hari ini.

Gangguan bekalan elektrik dari pukul 4 hingga 6 pagi itu menyebabkan pengeluaran air terawat LRA SSP1 ke kolam-kolam yang menerima bekalan dari loji itu berkurangan sekali gus mengurangkan paras simpanan air kolam-kolam tersebut.

Pengurus Besar Jabatan Komunikasi Korporat dan Hal Ehwal Awam, Priscilla Alfred berkata, situasi itu menyebabkan bekalan air kepada kira-kira 46,547 akaun pengguna di Klang, Shah dan Kuala Selangor terjejas termasuk terputus bekalan atau tekanan air rendah.

“Beberapa kawasan di Klang, Shah dan Kuala Selangor terjejas bekalan air disebabkan penutupan sementara LRA SSP1 oleh Syarikat Pengeluar Air Selangor Sdn Bhd (SPLASH). LRA itu ditutup kerana berlaku gangguan bekalan elektrik dari pukul 4 hingga 6 pagi hari ini,” katanya melalui satu kenyataan media hari ini.

Priscilla berkata, bekalan air di kawasan terlibat dijangka memerlukan masa lama untuk pulih kerana rizab kapasiti bekalan air terawat daripada loji-loji sedia ada sangat kecil atau negatif kerana permintaan yang sangat tinggi berikutan cuaca panas waktu ini.

Menurutnya, kawasan terjejas di Klang dan Shah Alam adalah seluruh Kapar, sebahagian Meru dan Bukit Kapar, seluruh Sungai Kapr Indah, Kampung Tok Mudam, Felda Bukit Chearakah, Kampung Delek dan Bukit Kerayong melibatkan 27,578 akaun pengguna.

Sebanyak 18,969 akaun pengguna pula terjejas di Kuala Selangor membabitkan berpuluh kawasan seperti Bukit Robinson, Taman Ijok Utama, Taman Koperasi Bina, Batu 7,8 Ijok, Taman Desa Mahang, Kampung Tanjung Siam, Kampung Kedah dan Kampung Pasir. - mynewshub.my

&nbsp;