<p style="text-align: justify;">JOHOR BAHARU - Kira-kira 6,000 penduduk di Johor Baharu sudah memohon untuk memiliki rumah kos rendah dan mampu milik secara dalam talian yang diperkenalkan kerajaan negeri sejak bulan lepas.</p>
<p style="text-align: justify;">Pengerusi Jawatankuasa Perumahan dan Kerajaan Tempatan Negeri Datuk Abd Latiff Bandi berkata permohonan menerusi laman sesawang e-rumah.johor.gov.my itu dapat membantu kerajaan negeri membuat perancangan lebih berkesan terhadap pemilikan rumah dalam jangka masa 10 tahun ini.</p>
<p style="text-align: justify;">"Kita sedang merancang dengan Pejabat Daerah di setiap daerah lain untuk membantu melakukan urusan yang sama," katanya kepada pemberita selepas merasmikan Persidangan Antarabangsa Perancangan Wilayah dan Bandar di Universiti Teknologi Malaysia di sini hari ini.</p>
<p style="text-align: justify;">Seramai 150 peserta termasuk dari Nigeria, Australia, India dan Indonesia menyertai seminar selama tiga hari itu.</p>
<p style="text-align: justify;">Dalam perkembangan lain, beliau berkata Lembaga Perumahan Negeri Johor akan ditubuhkan tidak lama lagi dan menjadi badan yang akan mengawal selia pembangunan perumahan.</p>
<p style="text-align: justify;">Abd Latiff berkata enakmen penubuhan lembaga terbabit dijangka dibentang dalam persidangan Dewan Undangan Negeri pada Jun ini. - BERNAMA</p>