<p style="text-align: justify;">KUALA LUMPUR - Gagasan Pelajar India 1Malaysia bersama Biro Pengajian Tinggi Pemuda MIC akan memberi buku rujukan Sijil Pelajaran Tinggi Malaysia (SPTM) secara percuma kepada 500 pelajar STPM tahun ini.</p>
<p style="text-align: justify;">Presiden Gagasan Pelajar India 1Malaysia, Mahaganapathy Dass berkata, pemberian buku percuma pada tahun ini meningkat berbanding seramai 320 orang pelajar menerima buku rujukan STPM percuma daripada pihaknya pada tahun lalu.</p>
<p style="text-align: justify;">“Pada tahun lalu, lebih 320 orang pelajar menerima buku rujukan secara percuma melalui program ini. Buku-buku rujukan STPM terbitan Oxford Fajar ini akan memberi manfaat kepada pelajar yang mengambil STPM.</p>
<p style="text-align: justify;">“Buku rujukan yang diberi mengikut mata pelajaran yang akan diambil pelajar. Pelajar aliran sains diberi buku rujukan Biologi, Fizik, Kimia, dan Matematik T dan pelajar aliran sastera diberi buku rujukan Bahasa Melayu, Pengajian Perniagaan, Ekonomi, Sejarah, dan Geografi.</p>
<p style="text-align: justify;">“Buku rujukan mata pelajaran Pengajian Am dan MUET akan diberikan kepada semua pelajar STPM kerana ia adalah mata pelajaran wajib bagi kedua-dua aliran,” katanya melalui satu kenyataan media hari in.</p>
<p style="text-align: justify;">Mahaganapathy Dass berkata, tujuan utama buku rujukan itu diberi secara percuma bagi mengurangkan beban ibu bapa, menggalakan pelajar lepasan SPM mengambil STPM dan sebagai dorongan kepada mereka memasuki institusi pengajian tinggi awam.</p>
<p style="text-align: justify;">Jelas beliau, borang permohonan mendapatkan buku rujukan STPM tersebut telah dimuat naik di laman sosial Facebook Gagasan Pelajar India 1Malaysia dan Biro Pengajian Tinggi Pemuda MIC.</p>
<p style="text-align: justify;">Menurutnya, pemohon hanya harus mengisi borang tersebut dan email ke stpm@1mism.org atau higheredu@pemudamic.org sebelum 15 Mei ini. - mynewshub.my</p>