KUALA LUMPUR - Sebanyak 265 daripada 315 kes rasuah yang didengar di Mahkamah Sesyen Khas Rasuah pada tahun lalu memihak kepada SPRM.

Ketua Pesuruhjaya Suruhananjaya Pencegahan Rasuah Malaysia (SPRM), Tan Sri Abu Kassim Mohamed berkata, fakta itu menunjukkan SPRM mencatatkan pencapaian positif sejak agensi itu beroperasi lima tahun lalu.

“Bagi kes di mahkamah tinggi pula, daripada 107 kes yang diselesaikan, 81 kes atau 76 peratus memihak kepada pihak pendakwaan. Sabitan 76 peratus juga satu pencapaian yang lebih baik berbanding tahun 2012 iaitu 59 peratus.

"Bilangan kertas siasatan yang dibuka pada tahun 2013 juga meningkat kepada 24 peratus berbanding 20 peratus pada tahun 2012. Selain itu, sebanyak 82 peratus kes yang disiasat dapat disiapkan dalam tahun yang sama berbanding 75 peratus pada tahun 2012," katanya dalam satu kenyataan hari ini.

Justeru, kata Abu Kassim, tahun 2013 menyaksikan SPRM meraih kesan positif hasil pelaksanaan program transformasinya walaupun sesetengah pihak masih pesimis dengan keupayaan dan pencapaian SPRM.

Menurut beliau, kedudukan dan pencapaian SPRM adalah lebih baik berbanding lima tahun yang lalu kerana paras sabitan 84 peratus tu sebenarnya merupakan satu melepasi standard sabitan antarabangsa.

Beliau dalam pada itu berkata, usaha pencegahan rasuah di Malaysia turut diperhatikan oleh masyarakat dunia pada waktu ini.

Sebagai contoh, kata beliau, Penilaian Pejabat PBB Berkenaan Dadah dan Jenayah (UNODC) berhubung pematuhan Malaysia ke atas Konvensyen PBB Mengenai Pencegahan Rasuah (UNCAC) mengiktiraf 23 amalan baik dan kejayaan usaha memerangi jenayah rasuah.

“Salah satu pengiktirafan ini melibatkan kebebasan SPRM iaitu kewujudan Panel Penilaian Operasi yang merupakan satu lagi badan bebas memantau perjalanan SPRM," katanya.

Justeru, katanya, bagi memenuhi harapan rakyat, SPRM akan mengambil pendekatan-pendekatan baru yang lebih efektif dan inovatif bagi memerangi rasuah secara habis-habisan.

“Sejajar dengan hasrat ini, SPRM telah menerokai ruang dan peluang untuk meningkatkan kerjasama dan mendapatkan sokongan daripada setiap pemegang taruh, termasuk parti-parti politik dan pertubuhan bukan kerajaan," jelas beliau.

Beliau dalam pada itu berkata, usaha memperkasakan SPRM turut memerlukan pindaan ke atas Perlembagaan Persekutuan dan Akta Suruhanjaya Pencegahan Rasuah Malaysia 2009.

Jelasnya, pindaan itu perlu bagi mewujudkan satu suruhanjaya perkhidmatan khas SPRM, mewujudkan peruntukan liabiliti korporat dan meminda Seksyen 23 dan 36 Akta SPRM 2009. - mynewshub.my