PUTRAJAYA - Timbalan Perdana Menteri, Tan Sri Muhyiddin Yassin hari ini menerima kunjungan hormat lima bakal Duta Besar Malaysia ke luar negara di pejabatnya di Bangunan Perdana Putra di sini.

Mereka ialah Datuk Syed Sultan Mohd Idris yang akan bertugas di Ireland, Datuk Mohd Ashri Muda (Argentina), T Bala Chandran (Lebanon), Datuk Nor'aini Abd Hamid (Uzbekistan) dan Umardin Abdul Mutalib (Oman).

Dalam pertemuan 30 minit itu, Muhyiddin menyampaikan pesanan dan mengadakan perbincangan dengan bakal duta besar negara itu.

Sebelum pelantikan baharu itu, Syed Sultan, 57, bertugas sebagai Setiausaha Bahagian Amerika Kementerian Luar, Mohd Ashri, 53, pula ialah Duta Besar Malaysia di Sudan dan Bala Chandran, 48, pula bertugas sebagai Menteri Kedutaan di Kedutaan Besar Malaysia di Beijing.

Nor'aini, 53, ialah Setiausaha Bahagian Inspektorat Kementerian Luar dan Umardin, 58, ialah Timbalan Pesuruhjaya Tinggi Malaysia di Ottawa, Kanada sebelum pelantikan itu.

Yang di-Pertuan Agong Tuanku Abdul Halim Mua'dzam Shah berkenan mengurniakan watikah pelantikan kepada mereka di Istana Negara bulan lalu. - BERNAMA