IPOH - Bekas Pengurus Jualan UMW Pennzoil Distributors Sdn. Bhd. (UMW Pennzoil Distributors) dituduh Mahkamah Sesyen di sini hari ini melakukan kesalahan menerima rasuah RM493,540.90 lima tahun lalu

Suruhanjaya Pencegahan Rasuah Malaysia (SPRM) dalam satu kenyataan media memberitahu, tertuduh yang ditahan agensi itu semalam bagaimanapun mengaku tidak bersalah atas tuduhan yang didakwa dilakukan semasa dia berkhidmat dengan syarikat berkaitan kerajaan (GLC) itu.

"Tertuduh didakwa melakukan tiga kesalahan di bawah Seksyen 16 (a) (A) Akta SPRM apabila dengan secara rasuah menerima suapan daripada kontraktor yang berurusan dengannya.

"Kesemua rasuah berkenaan diterima di Ipoh daripada syarikat Popular Construction dan Engineering Sdn. Bhd. yang diberi kepada Rameses Communication sebagai upah bagi mencadangkan Popular Construction dan Engineering Sdn Bhd dilantik sebagai kontraktor untuk kerja-kerja pengubahsuaian bengkel," kata kenyataan itu hari ini.

Menurut kenyataan itu, bengkel-bengkel tersebut adalah Dot International Sdn Bhd, Bonus Concept Sdn. Bhd. dan Triple Synergy Sdn. Bhd. bagi Program Pennzoil Flagship Workshop.

Kata kenyataan itu, hakim menetapkan wang jaminan sebanyak RM20,000 dengan seorang penjamin dan 21 Ogos ini sebagai tarikh sebutan semula kes. - mynewshub.my