KUALA LUMPUR - Seorang pengguna media sosial Twitter didakwa di mahkamah atas dua tuduhan menghina Yang di-Pertuan Agong, Tuanku Abdul Halim Mu'adzam Shah.

Suruhanjaya Komunikasi dan Multimedia Malaysia (MCMC) dalam satu kenyataan memberitahu, tertuduh, Effi Nazrel Saharudin didakwa di Mahkamah Sesyen Jenayah 12 Kuala Lumpur.

“Pendakwaan dilakukan selepas siasatan MCMC mendapati tertuduh melakukan perbuatan itu secara sedar dan komen-komen yang dihantarnya mengundang reaksi yang negatif orang awam.

“Tertuduh bagaimanapun mengaku tidak bersalah dan meminta kes tersebut dibicarakan. Mahkamah membenarkan ikat jamin RM4,000 untuk kedua-dua pertuduhan dan menetapkan sebutan semula bagi penyerahan dokumen di bawah Sesyen 51A Kanun Tatacara Jenayah pada 2 Julai 2014,” kata kenyataan itu hari ini.

Menurut kenyataan itu, Effi Nazrel didakwa membuat berikut melalui Twitter pada 1 Jun 2013 lalu:

“@IzranSalleh @norfaiz they have a point. Agong is just a puppet. Down with monarchy. A waste of rakyats money” dan “Soalan serius. Rakyat bayar elaun dan istana agong. Technically speaking he works for us. So why do we put him on a tandu?”.

Jelas kenyataan itu, Effi Nazrel didakwa di bawah Seksyen 233 (1) (a) Akta Komunikasi dan Multimedia 1998 yang memperuntukkan denda maksimum RM50000 atau penjara maksimum satu tahun atau kedua-duanya.

Pendakwaan dikendalikan Timbalan Pendakwa Raya, Hashimah Hashim dan Noor Zalizan Lazarous manakala tertuduh di wakili peguam bela Syahredza Johan. - mynewshub.my

&nbsp;