BARISAN Nasional (BN) akan menjadikan 'strategi' Parti Keadilan Rakyat (PKR) mengosongkan kerusi Dewan Undangan Negeri (Dun) Kajang secara tiba-tiba sebagai intipati kempen pada pilihan raya kecil Dun berkenaan jika ia diadakan.

Ahli Dun Semenyih Johan Abd Aziz berkata kekeliruan orang berkenaan gerakan yang digelar sebagai "Kajang Move" itu akan digunakan sepenuhnya untuk melemahkan Pakatan Rakyat dalam pertandingan itu nanti.

Adun Kajang dari PKR Lee Chin Cheh sebelum ini meletakkan jawatan tiba-tiba minggu lepas, semata-mata untuk memberi laluan kepada seorang lagi individu dari PKR untuk bertanding iaitu Ketua Umumnya Datuk Seri Anwar Ibrahim.

<strong>Strategi itu bagi membolehkan Anwar dilantik dan menggantikan Tan Sri Abdul Khalid Ibrahim sebagai Menteri Besar Selangor.</strong>

<strong>"Apakah kesilapan besar Abdul Khalid sehingga Anwar terpaksa masuk ke dalam Dun Selangor sampai begitu sekali?" </strong>

<strong>"Adakah Khalid telah menyalahgunakan wang negeri Selangor atau beliau terlibat dalam rasuah," katanya ketika ditanya apakah strategi kempen BN pada pilihan raya kecil itu nanti, memetik laporan The Malay Mail Online.</strong>

<strong>Johan mengutuk strategi PKR itu dan berpendapat penglibatan Anwar dalam Dun Selangor hanya menyerlahkan kegagalan PKR menyelesaikan masalah mereka sendiri.</strong>

Banyak pihak membuat spekulasi ketika ini bahawa penglibatan Anwar mencampuri urusan PKR di Selangor adalah untuk menyelesaikan konflik antara dua pemimpin iaitu Abdul Khalid dan Timbalan Presiden PKR Azmin Ali.

Ia berlaku ekoran tindakan Abdul Khalid menyingkirkan Azmin daripada kerusi Lembaga Pengarah Perbadanan Kemajuan Negeri Selangor (PKNS) tanpa sebab yang munasabah.

Pengarah Strategi PKR Rafizi Ramli sebelum ini menerangkan 'Kajang Move' adalah merupakan strategi penting untuk satu matlamat besar selepas ini ialah untuk memenangi pilihan raya umum di peringkat persekutuan tetapi hujahnya tidak berasas.

Pada Johan, gerakan itu tidak lebih dari sekadar kepentingan Anwar untuk mendapat kerusi sebagai Menteri Besar seterusnya boleh mengawal negeri paling kaya di Malaysia dan mempunyai akses kepada rizab negeri yang bernilai lebih RM2 bilion.

"Rakyat sudah memberi mandat kepada CC Lee, kenapa dia meletakkan jawatan seperti itu?" katanya.

Lee memenang kerusi Dun Kajang dengan majoriti selesa 6,824 undi dalam perhitungan enam penjuru Pilihan Raya Umum ke-13 lepas pada Mei. - <strong>IBNU K</strong>/<strong>Mynewshub.my</strong>