KUALA LUMPUR - Bekas Ketua Eksekutif Kolej Islam Antarabangsa Sultan Ismail Petra (KIAS) Datuk Dr Johari Mat hari ini mengangkat sumpah sebagai Senator bagi penggal kedua di Dewan Negara.

Johari, 62, yang juga anggota Majlis Syura Ulama PAS mengangkat sumpah di hadapan Yang Dipertua Dewan Negara Tan Sri Abu Zahar Ujang untuk berkhidmat bagi tempoh tiga tahun lagi.

Beliau pertama kali dilantik sebagai anggota Dewan Negara pada 7 Julai 2011 mewakili negeri Kelantan.

Mengulas pelantikannya, lulusan Doktor Falsafah (Ph.D) Usuluddin dari Universiti Iman Mohd Ibn Saud Al-Islamiyyah, Riyadh, Saudi Arabia (1982-1990) dalam pengkhususan akidah dan aliran pemikiran itu, berjanji akan melaksanakan tanggungjawabnya dengan penuh komited tanpa berlandaskan parti politik.

"Saya bersyukur dan terharu kerana diberi kepercayaan sekali lagi oleh Dewan Undangan Negeri (DUN) Kelantan. Saya akan berusaha memberi sumbangan yang terbaik untuk memartabat bangsa dan agama dalam menjadikan Malaysia sebagai contoh kepada negara Islam yang lain," katanya ketika ditemui pemberita.

Pernah berkhidmat sebagai Ketua Eksekutif KIAS selama sembilan tahun bermula Mei 2003 sehingga Mei 2012, Johari juga berpengalaman sebagai Prof Madya di Akademi Pengajian Islam Universiti Malaya, Kelantan (2001-2003).

Beliau juga menjalankan beberapa penyelidikan, antaranya Kajian Ajaran Sesat di Selatan iaitu Negeri Sembilan, Melaka, dan Johor (1998) serta Kajian Ajaran Sesat di Utara iaitu Perlis, Kedah dan Pulau Pinang (1999). - BERNAMA