<strong>JENAZAH</strong> Biduanita Negara, Datuk Sharifah Aini Syed Jaafar, 61, kini berada di Masjid At-Taqwa, Taman Tun Dr Ismail (TTDI) untuk disempurnakan sebelum dikebumikan di Tanah Perkuburan Islam Bukit Kiara, selepas solat Zohor, hari ini.

Sejak jam 7 pagi, ramai rakan artis yang sudah menunggu di masjid untuk memberi penghormatan terakhir.

Antara yang kelihatan, Uji Rashid, Hail Amir, Zaiton Sameon, Ellie Suriati, Datuk Sarimah Ahmad, Aznah Hamid, Habsah Hassan, Datuk Chef Wan, Fazli Zainal, Salwa Abdul Rahman, Mak Jah, Rohana Jalil dan ramai lagi.

Terdahulu, jenazah dibawa dari Pusat Perubatan Pakar Damansara jam 7.30 pagi tadi.

Sebelum menghembus nafas terakhir, Allahyarhamah memesan tiga wasiat iaitu jangan mengambil gambar jenazah beliau, jangan membuka tutup muka dan mahu anak tunggalnya, Aliff Omar, 32, mengimamkan solat jenazah. - <strong>Berita Harian</strong>