MELAKA - Pejabat Perdagangan Dalam Negeri, Koperasi dan Kepenggunaan (PPDNKK) Melaka merampas 9,000 liter minyak diesel bersubsidi bernilai RM18,000 di sebuah stor penyimpanan di Taman Perindustrian Bukit Rambai di sini, semalam.

Pengarahnya Muhabir Ibrahim berkata dalam serbuan kira-kira 3 petang itu pihaknya turut menahan seorang lelaki dipercayai pemandu lori yang juga penjaga stor berusia 60 tahun bagi siasatan lanjut.

Beliau berkata berdasarkan siasatan, sebuah lori tiga tan dilengkapi tangki diubah suai yang mampu memuatkan kira-kira 3,000 liter diesel akan membeli diesel pada kuantiti 150 liter di beberapa stesen minyak bagi mengelak dikesan pihak berkuasa.

Katanya lori terbabit kemudian kembali ke stor penyimpanan tersebut untuk memindahkan bekalan tersebut ke tangki polimer.

"Diesel ini dibeli pada harga RM2 dan dijual pada harga antara RM2.40 hingga RM2.80 kepada sektor industri termasuk perkapalan bagi mengaut keuntungan," katanya kepada Bernama ketika dihubungi di sini, hari ini.

Dalam pada itu, Muhabir berkata stor penyimpanan yang tidak berlesen itu berupaya menyimpan kira-kira 25,000 liter bekalan diesel pada satu-satu masa.

Katanya serbuan tersebut merupakan kali kedua dilakukan di stor penyimpanan itu selepas lebih setahun lepas.

Kes disiasat mengikut Akta Kawalan Bekalan 1961 kerana tidak mematuhi syarat lesen yang memperuntukkan denda sehingga RM250,000 dan penjara tiga tahun jika sabit kesalahan, katanya. - BERNAMA