KUALA LUMPUR - Sempena musim cuti sekolah pertengahan tahun ini, kira-kira 46 kanak-kanak berumur antara lima hingga 12 tahun terpilih menyertai majlis berkhatan sempena cuti sekolah anjuran Parlimen Titiwangsa.

Anggota Parlimen Titiwangsa Datuk Johari Abdul Ghani berkata majlis itu merupakan hasil kerjasama Pusat Khidmat Masyarakat Anggota Parlimen Titiwangsa dan Projek Lebuhraya Utara-Selatan Berhad (PLUS) yang merupakan satu daripada projek tanggungjawab sosial korporat mereka.

Menurutnya PLUS membiayai kos berkhatan bagi setiap kanak-kanak yang menyertai program itu.

"Proses berkhatan akan dilaksanakan lapan kakitangan Hospital Kuala Lumpur dan dipantau Dr Mohd Ghouse Mohd Noor daripada Kumpulan Farrali (Medical Group)," katanya ketika merasmikan majlis itu di Masjid Jamek, Kampung Baru di sini hari ini. - BERNAMA